Matahari buatan Britain hasilkan 59 megajoule tenaga
Oleh KOSMO!

10 Februari 2022, 5:00 pm
LONDON – Sebuah reaktor nuklear Matahari buatan di Britain mencatat rekod baharu apabila membebaskan sebanyak 59 megajoule tenaga.
Ia bersamaan dengan output kuasa melebihi 11 megawatt secara purata selama lima saat, lapor portal berita MailOnline semalam.
Kuantiti itu adalah mencukupi untuk menjerang kira-kira 60 cerek yang diisi dengan air.
Meskipun penghasilan tenaga itu bukan dalam kuantiti yang besar, namun ia melebihi dua kali ganda daripada rekod yang dicatatkan pada 25 tahun lalu.
“Rekod yang dihasilkan ini membawa kita selangkah lebih dekat untuk menawan satu daripada cabaran saintifik dan kejuruteraan terbesar.
“Jelas di sini bahawa kita perlu melakukan perubahan signifikan untuk menangani kesan perubahan iklim selain reaktor gabungan turut menawarkan potensi besar,” kata Ketua Eksekutif Pihak Berkuasa Tenaga Atom Britain, Profesor Ian Chapman.

Kuasa pelakuran nuklear berfungsi dengan melanggar atom hidrogen berat untuk membentuk helium, membebaskan sejumlah besar tenaga serta meniru proses yang berlaku secara semula jadi di pusat bintang seperti Matahari. – AGENSI


Sedihnya, 7 ekor ikan koi Fouziah Gous mati
10 Februari 2022, 4:19 pm
PETALING JAYA – Hobi membela binatang peliharaan adakalanya menuntut perhatian seperti menatang minyak penuh. Salah teknik, nyawa si kesayangan akan melayang.
Hal sama dihadapi Datin Fouzkiah yang terpaksa menahan emosi apabila sebanyak tujuh ekor ikan koi peliharaannya dan suami mati akibat kecuaian kecil oleh pekerja penyelenggaraan.
Cerita Fouziah, 40, kesemua tujuh ekor ikan peliharaannya itu mati kerana pekerja yang datang melakukan kerja-kerja penyelenggaraan di kolam miliknya malam semalam terlupa menutup injap.
Akibatnya, air terawat di dalam kolam tersebut mengalir keluar dan pada masa masa air klorin tetap masuk sehingga menyebabkan ketujuh-tujuh ekor ikan tersebut akhirnya mati.
“Ramai yang hantar mesej tanya kenapa. Kesilapan kecil dilakukan oleh pekerja penyelenggaraan kami sebab terlupa tutup semula injap.
“Jadi air terawat keluar. Sementara air berklorin pula tetap mengalir masuk sehingga tujuh nyawa melayang. Saya yakin dia pun tak sengaja,” tulisnya.

Lebih menghibakan, antara ikan yang mati tersebut merupakan hadiah hari lahir anak-anaknya.
“Semoga tabah anak-anakku. Terima kasih ‘cow fish’, semoga kita jumpa di akhirat nanti,” ujarnya sayu.
Terdahulu menerusi InstaStorynya, Fouziah yang juga usahawan berkongsi video memaparkan suaminya, Datuk Zhafran Yusof membawa keluar kesemua bangkai ikan yang mati dari kolam.
Dalam kesemua yang mati, salah seekornya yang berwarna putih dan bertompok hitam merupakan hadiah hari lahir untuk anak keduanya, Zaheen Yusof.
“Tinggal kenangan hadiah hari lahir Zaheen. Semoga kuat sayang mommy. Maaf Zaheen, mommy dan daddy tak dapat selamatkan ikan koi awak,” tulisnya berserta emoji menangis.
Perkongsian Fouziah membuatkan ramai turut bersedih atas kehilangan dirasai pelakon itu dan keluarganya.
Rata-ratanya berkongsi kesedihan kerana turut pernah melalui pengalaman apabila ikan peliharaan milik mereka mati kerana kejadian sama. – K! ONLINE


Ladang jagung bakal wujud atasi isu dedak import mahal
Oleh AMREE AHMAD

10 Februari 2022, 4:15 pm
PUTRAJAYA – Harga runcit ayam dan ternakan ruminan lain dijangka mampu dikurangkan drastik apabila ladang jagung diwujudkan semula secara besar-besaran di seluruh negara.
Perkara itu dibayangkan Menteri Pertanian dan Industri Makanan, Datuk Seri Dr. Ronald Kiandee, sekali gus mengatasi isu dedak jagung yang ketika ini 100 peratus dari luar negara.
Malahan, beliau dalam nada optimis berkata, jika Malaysia berjaya mengurangkan import, harga bahan makanan haiwan ternakan juga akan turun sebelum memasuki pasaran runcit.
“Saya akui selama ini kita mengimport sepenuhnya jagung kerana tiada pun pengeluaran di Malaysia kecuali cuma dalam skala amat kecil dan keadaan sebegini amat mendukacitakan.
“Justeru, saya telah arah pegawai kementerian ini untuk cari pendekatan bagi penanaman jagung sebagai dasar utama kerana ia berkait isu keselamatan makanan nasional,” katanya.
Beliau berkata demikian pada sidang akhbar selepas merasmikan portal bersepadu terbaharu, MyAgro Trade dan Sesi Dialog Industri Agromakanan 2022 di Wisma Tani di sini hari ini. – K! ONLINE.


78 pengunjung pusat hiburan dikompaun langgar SOP
Oleh NOR AZIAH MAT NOH

10 Februari 2022, 5:02 pm
KUALA LUMPUR – Seramai 78 individu dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan sebuah pusat hiburan di Bangsar Baru, di sini malam tadi.
Ketua Polis Daerah Brickfields, Asisten Komisioner Amihizam Abdul Shukor berkata, serbuan itu dijalankan sepasukan polis dari Kontinjen Kuala Lumpur dan Ibu Pejabat Polis Daerah (IPD) Brickfields pada pukul 11.30 malam.
“Hasil serbuan mendapati premis itu beroperasi tanpa lesen dan kita mengenakan tindakan saman ke atas pengurus premis tersebut yang merupakan seorang lelaki berusia 38 tahun.
“Selain itu, kita turut membuat rampasan dalam bentuk resit jualan, komputer riba, aksesori muzik, pembesar suara dan mikrofon,” katanya dalam satu kenyataan hari ini.
Tambah Amihizam, semasa pemeriksaan dijalankan, terdapat seorang pelanggan bertindak cuba melepaskan diri dan telah ditahan atas kesalahan menghalang penjawat awam di bawah Seksyen 186 Kanun Keseksaan.
Sementara itu, hasil ujian air kencing mendapati dua pengunjung positif dadah dan keduanya disiasat di bawah Seksyen 15(1)(a) Akta Dadah Berbahaya 1952.

“Kita turut mengeluarkan kompaun sebanyak RM1,000 kepada setiap pengunjung serta pengurus premis itu menjadikan jumlah keseluruhan kompaun bernilai RM79,000.
“Kes disiasat di bawah Seksyen 4(1) Akta Hiburan 1952 dan Peraturan 17 Peraturan Pencegahan dan Pengawalan Penyakit Berjangkit (PPDPPB) (PPN) 2021,” katanya. – K! ONLINE


Remaja perempuan disyaki bunuh bayi dibenar keluar wad
Oleh NIK NUR IZZATUL HAZWANI NIK ADNAN

10 Februari 2022, 3:48 pm
KEMAMAN – Remaja perempuan berusia 15 tahun yang disyaki membunuh bayi baru dilahirkannya telah dibenarkan keluar wad Hospital Kemaman di sini hari ini.
Ketua Polis Daerah Kemaman, Superintendan Hanyan Ramlan berkata, suspek yang baru bersalin sebelum dirawat selama dua hari di wad berkenaan.
“Dia kini ditempatkan di lokap Balai Polis Kerteh di sini untuk terus ditahan bagi meneruskan siasatan.
“Siasatan dilakukan mengikut Seksyen 302 Kanun Keseksaan,” katanya ketika dihubungi Kosmo! di sini hari ini.
Dalam perkembangan sama, Hanyan memberitahu polis masih memburu lelaki berusia 20-an yang juga rakan sekampung suspek yang didakwa merogol suspek.
Beliau juga berkata, mayat bayi berkenaan masih ditempatkan di Unit Forensik Hospital Kemaman kerana proses bedah siasat terhadap masih belum selesai.- K! ONLINE


PRN Johor : Muda belum tetapkan calon di 6 kerusi DUN
Oleh MOHAMAD FAIZAL HASHIM

10 Februari 2022, 3:45 pm
JOHOR BAHRU – Parti Ikatan Demokratik Malaysia (Muda) masih belum menamakan calon yang akan bertanding di enam kerusi Dewan Undangan Negeri (DUN) pada Pilihan Raya Negeri (PRN) Johor pada 12 Mac ini.
Ahli Jawatankuasa Eksekutif Pusat Muda, Dian Lee Cheng Ling berkata, pengumuman mengenai calon itu hanya akan dibuat oleh Presiden parti, Syed Saddiq Syed Abdul Rahman tidak lama lagi.
Katanya, dia juga tidak mengetahui kerusi yang akan ditandingi oleh Ahli Parlimen Muar itu pada PRN negeri ini.
“Semua perkembangan terkini mengenai Muda bagi PRN Johor akan diumumkan oleh Pusat begitu juga dengan pembahagian tiga kerusi daripada PKR,” katanya ketika ditemui pemberita di Medan Selera Plaza Larkin, di sini hari ini.
Semalam, Muda memaklumkan akan bertanding enam kerusi DUN dalam PRN Johor hasil rundingan dengan Parti Amanah Negara (Amanah) dan DAP.
Muda akan bertanding di kerusi DUN Tenang, Bukit Kepong, Parit Raja, Machap, Puteri Wangsa dan Bukit Permai. -K! ONLINE


Rakyat tanpa kewarganegaraan di Sabah akan diberikan kad warga asing
Oleh MOHD. HUSNI MOHD. NOOR

10 Februari 2022, 3:38 pm
PUTRAJAYA – Kerajaan kini sedang mempertimbangkan cadangan untuk memberikan kad warga asing kepada rakyat tanpa kewarganegaraan di Sabah.
Perkara itu dimaklumkan Menteri Dalam Negeri, Datuk Seri Hamzah Zainudin pada sidang akhbar selepas menghadiri mesyuarat Jawatankuasa Pengurusan Warga Asing di Sabah (JKPWAS) di sini hari ini.
Hamzah berkata, cadangan pengeluaran kad warga asing itu dikemukakan Kerajaan Negeri Sabah kepada Kementerian Dalam Negeri (KDN).
Menurutnya, kerajaan negeri mencadangkan supaya semua orang yang berada di Sabah mempunyai identiti atau berdokumen sekali gus membolehkan keberadaan golongan itu dikesan.
“Cadangan itu akan dibincangkan dalam mesyuarat jawatankuasa teknikal yang turut disertai kerajaan negeri, KDN, ahli politik dan ketua masyarakat di Sabah.
“Kami merasakan ia satu cadangan yang baik dan punca kuasa yang ada pada Menteri Dalam Negeri boleh keluarkan kad warga asing itu.

“Kita lakukan ini atas dasar sikap perikemanusiaan dan kita tidak tidak mahu masalah ini akan lebih teruk pada masa depan,” katanya.- K! ONLINE


Tajaan syarikat telekomunikasi kukuhkan kewangan KUFC
Oleh YATIMIN ABDULLAH

10 Februari 2022, 3:42 pm
KOTA BHARU – Kewangan Kelab Bola Sepak Kelantan United (KUFC) bagi mengharungi saingan Liga Malaysia (Liga M) musim ini terus kukuh apabila menerima tajaan bernilai RM150,000 daripada syarikat telekomunikasi, KDDI Malaysia Sdn. Bhd. (KDDI Malaysia).
Ketua Pegawai Operasi KUFC, Wan Mohd. Zul Ikman Wan Abdul Aziz berkata, tajaan itu amat membantu pasukan menghadapi saingan Liga M ketika negara masih berdepan dengan penularan jangkitan Covid-19.
Menurutnya, syarikat berpengkalan di Jepun untuk menyatakan minat menaja pasukan selepas melihat kerjasama erat bersama Yakult (M) Sdn. Bhd dengan KUFC sebelum ini.
“Selain penajaan, projek ini turut melibat perancangan program-program pembangunan bola sepak di peringkat akar umbi bersama KUFC.
“Kami berterima kepada Pengarah Urusan KDDI Malaysia, Masaki Maatsura yang sudi menjalinkan kerjasama dengan KUFC,” katanya selepas Majlis Menandatangani Penajaan KDDI Malaysia dengan KUFC di Hotel Perdana di sini hari ini. – K! ONLINE.


Permohonan padam kandungan penyataan ditetapkan 15 Februari ini
Oleh NORLIZAH ABAS

10 Februari 2022, 3:29 pm
KUALA LUMPUR – Mahkamah Tinggi di sini menetapkan 15 Februari ini bagi memutuskan permohonan peguam Tan Sri Dr. Muhammad Shafee Abdullah untuk memadam sebahagian kandungan pernyataan yang dibuat oleh seorang bekas pegawai Lembaga Hasil Dalam Negeri (LHDN) berkaitan kes pengubahan wang haram yang sedang dihadapinya.
Hakim Datuk Muhammad Jamil Hussin menangguhkan keputusan selepas mendengar penghujahan peguam Harvinderjit Singh yang mewakili Muhammad Shafee dan Timbalan Pendakwa Raya Afzainizam Abdul Aziz yang mewakili pihak pendakwaan.
Pasukan pembelaan ketika mengemukakan permohonan lisan pada 26 Oktober 2021 menyatakan, pihaknya memohon memadam 33 perenggan daripada keseluruhan 51 perenggan yang terkandung dalam pernyataan bertulis sepanjang 13 muka surat yang dibuat oleh Syed Nasrul Fahmi Syed Mohamad.
Dalam permohonannya hari ini, Harvinderjit berkata, sebilangan perenggan dalam pernyataan saksi pendakwaan ketujuh (SP7) itu tidak relevan dengan pertuduhan yang dihadapi oleh Muhammad Shafee.
Hujahnya, ini kerana kesimpulan yang dibuatnya berdasarkan keterangan ‘dengar cakap’ (hearsay) selain memberikan pandangan perundangan ketika membuat kesimpulan kes walhal beliau tidak mempunyai latar belakang undang-undang.
Bagaimanapun, Afzainizam berhujah, permohonan Muhammad Shafee untuk memadam sebahagian perenggan yang terkandung dalam penyataan tersebut adalah tidak berasas dan bersifat pramatang pada peringkat ini.

Sehubungan itu, pendakwaan menghujahkan, keterangan yang dikemukakan oleh saksi berkenaan tidak perlu dipadam kerana ia relevan dengan pertuduhan yang dihadapi oleh Muhammad Shafee. – K!  ONLINE.


Hanya PM boleh putuskan pembukaan sempadan negara
Oleh MOHD SYALMIZI HAMID dan ISWAN SHAFIQ ISA

10 Februari 2022, 3:51 pm
SEBERANG PERAI – Keputusan muktamad pembukaan sempadan negara hanya akan dibuat oleh Perdana Menteri, Datuk Seri Ismail Sabri Yaakob dengan dibentangkan ke kabinet atau jawatankuasa yang dipengeruskannya.
Menteri Kanan Pertahanan, Datuk Seri Hishammuddin Tun Hussein berkata, tugas dan perbincangan Jawatankuasa Pemulihan Negara tidak boleh mempunyai mandat untuk membuat keputusan bagi pembukaan sempadan negara.
“Apa yang diumumkan Tan Sri Muhyiddin Yassin tempoh hari adalah (hanya) untuk mengesyorkan bahawa sempadan boleh dibuka pada 1 Mac.
“Keputusannya tidak boleh dibuat di peringkat kuartet pun, sama juga dengan Jawatankuasa Pemulihan Negara kena tunggu perkara ini dibawa ke kabinet atau Jawatankuasa Khas Covid-19 yang dipengerusikan Perdana Menteri,” katanya kepada pemberita hari ini.
Beliau berkata demikian selepas menghadiri Program Pengenalan Pesawat AW 139 Tentera Udara Diraja Malaysia (TUDM) yang disewa di Pangkalan TUDM Butterworth di sini.
Terdahulu, Pengerusi MPN, Tan Sri Muhyiddin Yassin kelmarin menjelaskan MPN bersetuju dengan cadangan supaya Malaysia membuka sepenuhnya sempadan negara tanpa keperluan kuarantin wajib, seawal 1 Mac depan.

Muhyiddin berkata, pembukaan sempadan negara perlu dilaksanakan secara terancang dan berdasarkan penilaian risiko semasa. – K! ONLINE


25 individu ditahan kes jual sijil vaksin palsu
Oleh NOR AZIAH MAT NOH

10 Februari 2022, 3:22 pm
KUALA LUMPUR – Tiga doktor antara 25 individu ditahan berhubung sembilan kes penipuan jual sijil vaksin palsu yang dikesan sepanjang bulan lalu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, pihaknya turut memberkas tiga jururawat, tujuh ejen, seorang pembantu klinik dan 11 orang awam.
“Kebanyakan siasatan kes tersebut sudah hampir selesai dan akan dirujuk kepada Timbalan Pendakwa Raya bagi arahan selanjutnya,” katanya ketika ditemui pada sidang akhbar di Menara KPJ, di sini hari ini.
Jelasnya, pihaknya turut mengesan kes baharu berhubung penjualan sijil vaksin palsu yang berlaku di Kinarut, Sabah sekitar minggu lalu.
“Kita menerima laporan daripada seorang staf klinik yang melaporkan seorang doktor melakukan aktiviti penjualan sijil vaksin palsu pada Jumaat lepas.
“Hasil siasatan lanjut membawa kepada penahanan seorang suspek yang juga doktor berusia 37 tahun di Lapangan Terbang Antarabangsa Kuala Lumpur (KLIA) pada 7 Februari lalu,” ujarnya.

Dalam perkembangan lain, Kamarudin turut memaklumkan PDRM mengesan modus operandi baharu melibatkan penipuan penjualan kit ujian Covid-19 sehingga menyebabkan kerugian RM710,000 di Selangor.
“Kita menerima dua laporan kes melibatkan dua mangsa yang juga ahli perniagaan melakukan urusan jual beli dengan sebuah syarikat mendakwa menjalankan pembelian kit ujian Covid-19 daripada syarikat pengeluar di China pada Januari lalu.
“Salah seorang mangsa telah membuat pembayaran sebanyak RM600,000 bagi 100,000 kit ujian termasuk kos penghantaran namun gagal diterima,” katanya.
Tambah Mohd. Kamarudin, mangsa telah membuat semakan terus dengan syarikat pengeluar di China dan mendapati tiada sebarang pesanan diterima pihak pengeluar selepas pembayaran dibuat.
“Susulan itu, kertas siasatan telah dibuka berhubung penipuan penjualan kit itu dan kes disiasat di bawah Seksyen 420 Kanun Keseksaan,” ujarnya. – K! ONLINE


Berita palsu : Lelaki Bangladesh didakwa dibaham harimau
Oleh ASLIZA MUSA

10 Februari 2022, 4:12 pm
IPOH – Polis mengesahkan kejadian lelaki warga Bangladesh dibaham harimau di Jalan Simpang Pulai-Cameron Highlands yang tular dalam media sosial sejak awal pagi tadi adalah berita palsu.
Ketua Polis Perak, Datuk Mior Faridalathrash Wahid berkata, tiada laporan diterima oleh Ibu Pejabat Polis Daerah (IPD) Ipoh berkaitan kejadian itu.
Katanya, gambar tular tersebut juga dipercayai gambar lama yang sengaja disebarkan semula.
“Apa yang ditularkan itu tidak benar dan boleh disahkan sebagai maklumat palsu. Pihak IPD Ipoh juga tidak menerima laporan kes tersebut.
Paparan berita tular palsu dalam Facebook kononnya ada kejadian pekerja Bangladesh mati dibaham harimau di Simpang Pulai.
“Tolong hentikan penyebaran berita itu kerana ia akan mengakibatkan orang ramai terkeliru. Tindakan menyebarkan maklumat tidak benar itu bukan sahaja menimbulkan kegusaran kepada masyarakat malah satu kesalahan di bawah Akta Komunikasi dan Multimedia 1998,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.
Terdahulu, tular dalam media sosial gambar rangka didakwa lelaki warga Bangladesh yang dibaham harimau di Pos Raya antara Simpang Pulai ke Cameron Highlands. – K! ONLINE.


Covid-19: 19,090 kes baharu
Oleh SITI A'ISYAH SUKAIMI

10 Februari 2022, 3:35 pm
PUTRAJAYA – Jangkitan baharu Covid-19 negara melonjak kepada 19,090 kes hari ini, menjadikan jumlah kumulatif sebanyak 2,975,422 kes.
Berdasarkan perbandingan, sebanyak 17,134 kes jangkitan virus itu dilaporkan semalam.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 113 kes atau 0.59 peratus terdiri daripada mereka yang berada dalam kategori tiga, empat dan lima.
“Bakinya iaitu sebanyak 18,977 kes atau 99.41 peratus pula berada dalam kategori satu dan dua,” katanya menerusi ciapan di Twitter beliau hari ini.
Mengikut pecahan, sebanyak 4,898 kes (25.66 peratus) berada dalam kategori satu, kategori dua sebanyak 14,079 kes (73.75 peratus), kategori tiga sebanyak 79 kes (0.41 peratus), kategori empat sebanyak 28 kes (0.15 peratus) dan kategori lima sebanyak enam kes (0.03 peratus). -K!ONLINE


Isu 2 menteri Bersatu mahu kembali kepada UMNO hanya khabar angin
Oleh MOHD. HUSNI MOHD. NOOR

10 Februari 2022, 4:05 pm
PUTRAJAYA – Parti Pribumi Bersatu Malaysia (Bersatu) menganggap khabar angin kononnya dua pemimpin parti mahu kembali kepada UMNO sebagai satu bentuk ‘perang saraf’ menjelang Pilihan Raya Negeri (PRN) Johor.
Setiausaha Agungnya, Datuk Seri Hamzah Zainudin berkata, perang saraf dalam politik biasa berlaku dalam politik tanah air terutama ketika menjelang PRN.
Beliau yang juga Menteri Dalam Negeri berkata, khabar angin itu juga antara lain bertujuan mewujudkan perang psikologi selain ingin menunjukkan kepincangan dalam Bersatu.
“Mereka hanya mahu maklumkan kepada rakyat Johor supaya jangan percaya kepada Bersatu kerana pemimpinnya pun nak balik kepada UMNO.
“Kalau khabar angin tak payah percaya, kalau surat layang lagilah jangan percaya, namun kalau diumumkan oleh orang yang nak keluar itu, kena percayalah,” katanya.
Beliau berkata demikian bagi mengulas desas desus di media sosial sejak semalam kononnya dua menteri dari Bersatu mahu menyertai semula UMNO. – K! ONLINE


Ikan kena dakwa kerana bunuh nelayan
Oleh KOSMO!

10 Februari 2022, 3:00 pm
NEW DELHI – Satu kes dilaporkan telah difailkan ke atas seekor ikan di balai polis Parawada di bandar Visakhapatnam, India kerana menyerang seorang nelayan sehingga menyebabkan kematian, lapor laman berita Wion News kelmarin.
Kejadian tersebut berlaku ketika enam nelayan dari pantai Muthyalamma Palem termasuk mangsa, N. Joganna, 40, sedang memancing di kawasan Parawada, minggu lalu.
Polis dimaklumkan mengenai insiden tersebut oleh lima nelayan lain yang menemani Joganna ketika memancing.
Ketika Joganna turun ke dalam air, dia telah diserang oleh seekor ikan spesies Marlin Hitam. Muncung berduri seperti pedang daripada ikan tersebut telah tertusuk pada tulang rusuknya.
Joganna mula berdarah dengan banyak sebelum meninggal dunia ketika dikejarkan ke hospital berdekatan.
Polis telah memfailkan kes terhadap ikan tersebut di bawah seksyen 174 dan menjalankan siasatan mengikut prosedur dan bahagian kanun keseksaan India.

Seorang peguam, Abdus Saleem berkata bahawa kes boleh difailkan terhadap ikan untuk kejadian itu mengikut prosedur dan seksyen undang-undang tetapi tidak mungkin untuk mengambil tindakan terhadapnya. – Agensi


Elak guna perkhidmatan perubatan estetik meragukan
Oleh SITI A'ISYAH SUKAIMI

10 Februari 2022, 3:04 pm
PUTRAJAYA – Orang ramai perlu mengelakkan daripada mendapatkan perkhidmatan perubatan estetik terutama prosedur-prosedur invasif yang ditawarkan di rumah, hotel, spa atau salun kecantikan atau premis lain yang meragukan.
Hal ini kerana prosedur-prosedur ini berpotensi untuk menyebabkan komplikasi kesihatan, kecacatan serta kematian kepada pelanggan jika dikendalikan oleh individu tidak berkelayakan.
Pengarah Bahagian Amalan Kementerian Kesihatan (KKM), Dr. Mohd. Azman Yacob berkata, prosedur perubatan estetik juga mempunyai senarai kontraindikasi yang hanya boleh dikenal pasti oleh pengamal perubatan sahaja.
Menurutnya, sehubungan itu perkhidmatan perubatan estetik hanya boleh diberikan oleh pengamal perubatan berdaftar bertauliah di premis berdaftar atau dilesenkan di bawah KKM.
“Hanya pengamal perubatan berdaftar ditauliahkan dengan Letter of Credentialing & Privileging of Aesthetic Medical Practice (LCP) sahaja yang dibenarkan untuk menjalankan prosedur-prosedur perubatan estetik.
“Ia melibatkan seperti pembedahan plastik (termasuk rhinoplasty, alarplasty, liposuction, kelopak mata blepharoplasty dan sebagainya), suntikan Botox dan Filler, Laser, High Intensity Focused Ultrasound (HIFU) dan lain-lain lagi,” katanya dalam satu kenyataan di sini hari ini.- K! ONLINE


Lelaki tayang ‘siput sedut’, ekori Janna sampai ke rumah
Oleh MOHD. HAIKAL ISA

10 Februari 2022, 2:10 pm
PETALING JAYA – Pelakon dan penyanyi sensasi, Janna Nick mendedahkan dirinya pernah diganggu lelaki kurang siuman sehingga diekori orang yang sama sehingga ke depan rumah. Janna atau nama lengkapnya, Nurul Jannah Muner juga mengakui, lelaki sama juga berkali-kali menghantar foto alat sulitnya menerusi direct message (DM) Instagram. “Jujur cakap, sebagai seorang selebriti. Kalau saya buka atau baca DM, memang banyak benda pelik-pelik. Ada ‘siput sedut’ (alat sulit). Semua ada. “Tapi terpulang kepada nak ulang siar (repost), nak tularkan atau kita…

Sila Log Masuk atau Langgan untuk membaca berita sepenuhnya


PDRM beri amaran sindiket godam akaun bank
Oleh NOR AZIAH MAT NOH

10 Februari 2022, 2:26 pm
KUALA LUMPUR – Polis Diraja Malaysia (PDRM) baru-baru ini mengesan kewujudan sindiket penggodaman bank akaun melalui aplikasi telefon pintar.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, sindiket terbabit menggunakan pautan fail Android Package Kit (APK) bagi memperdayakan mangsa sehingga kehilangan duit daripada akaun bank.
“Sindiket itu akan mempamerkan iklan jual barangan dan perkhidmatan saluran televisyen menerusi laman media sosial Facebook.
“Mangsa berminat akan menghubungi sindiket melalui Whatsapp yang mana mangsa diberikan pautan APK dan diarahkan untuk memuat turun aplikasi tersebut dalam telefon pintar,” katanya ketika sidang akhbar di Menara KPJ, di sini hari ini.
Jelasnya, aplikasi terbabit akan bertindak menggantikan sistem khidmat pesanan ringkas (SMS) sedia ada sebelum mangsa diarahkan untuk mendaftar butiran peribadi bagi mengakses aplikasi itu.
“Mangsa seterusnya akan mengisi maklumat peribadi termasuk nama, nombor kad pengenalan, e-mel, butiran kad kredit dan perbankan dalam talian.

“Segala maklumat itu akan digunakan sindiket bagi memindahkan duit dari akaun mangsa sehingga menyebabkan kerugian,” ujarnya.
Tambah Kamarudin, setakat ini PDRM menerima lima laporan daripada tiga negeri termasuk tiga kes di Johor, satu di Pulau Pinang dan satu kes di Sabah.
“Jumlah keseluruhan kerugian dicatatkan bernilai hampir RM58,844 setakat ini dan kes disiasat di bawah Seksyen 420 Kanun Keseksaan.
“PDRM menyeru orang ramai agar berwaspada dan elakkan memasang aplikasi APK di dalam telefon pintar daripada sumber tidak sah,” katanya lagi. – K! ONLINE


Mohd. Shafiq dilantik Ketua Pengarah Perkhidmatan Awam
Oleh LUQMAN RIDHWAN MOHAMED NOR

10 Februari 2022, 2:59 pm
PUTRAJAYA – Datuk Seri Mohd. Shafiq Abdullah diperkenankan pelantikannya sebagai Ketua Pengarah Perkhidmatan Awam oleh Yang di-Pertuan Agong berkuat kuasa hari ini.
Ketua Setiausaha Negara, Tan Sri Mohd. Zuki Ali berkata, pelantikan itu adalah berdasarkan pengalaman luas beliau dalam pelbagai bidang termasuk dasar, pengurusan dan perkhidmatan serta pernah berkhidmat sebagai Ketua Setiausaha Kementerian Kesihatan.
“Saya yakin dengan pengetahuan dan kredibiliti yang dimiliki oleh Datuk Seri Mohd. Shafiq Abdullah mampu menggalas amanah dan tanggungjawab dalam menyokong usaha serta memastikan pembaharuan sektor awam selari dengan aspirasi Kerajaan.
“Kerajaan juga merakamkan sekalung penghargaan dan terima kasih kepada Tan Sri Mohd. Khairul Adib Abd. Rahman atas segala khidmat bakti beliau sepanjang perkhidmatan sebagai Ketua Pengarah Perkhidmatan Awam,” katanya dalam satu kenyataan hari ini.
Mohd. Shafiq yang berusia 58 tahun berkelulusan Ijazah Sarjana Muda Sains Politik (Kepujian) dari Universiti Kebangsaan Malaysia dan Ijazah Sarjana Pentadbiran Awam dari Universiti Meiji, Jepun.
Beliau telah berkhidmat dalam Perkhidmatan Awam selama 30 tahun dengan jawatan pertama yang disandang sebagai Penolong Setiausaha di Bahagian Istiadat, Jabatan Perdana Menteri pada 1 Disember 1992. – K! ONLINE


6 diberkas terlibat melombong bitcoin
Oleh MOHD SHARKAWI LONDING

10 Februari 2022, 2:30 pm
JOHOR BAHRU – Sebanyak 250 unit mesin melombong bitcoin dirampas hasil serbuan ke atas tiga premis berasingan sekitar bandar raya ini antara 6 hingga 8 Februari lalu.
Ketua Polis Johor, Datuk Kamarul Zaman Mamat berkata, dalam operasi itu seramai lima lelaki tempatan dan seorang wanita diberkas masing-masing berusia 40 hingga 52 tahun.
Menurutnya, kejayaan operasi terbabit hasil maklumat dan risikan yang dijalankan Jabatan Siasatan Jenayah (JSJ) Johor serta Unit Seal, Tenaga Nasional Berhad (TNB) Zon Selatan.
“Hasil serbuan telah berjaya merampas sebanyak 250 unit mesin melombong bitcoin dari tiga premis berasingan melibatkan rampasan sebanyak RM375,000.
“Dengan tertangkapnya enam individu berkenaan, Polis Johor percaya dapat menumpaskan satu sindiket mencuri arus elektrik sejak awal tahun lalu,”katanya.
Beliau berkata demikian pada sidang akhbar di Ibu Pejabat Polis Kontinjen (IPK) Johor di sini hari ini.

Kamarul Zaman berkata, penggunaan bekalan elektrik tanpa rekod itu menyebabkan TNB mengalami kerugian kira-kira RM390,582.
“Kegiatan mengubah suai pendawaian eletrik ini boleh menyebabkan berlaku kebakaran, kerosakan atau gangguan arus elektrik ke atas premis berdekatan,”katanya.
Ujarnya, kesemua suspek ditahan reman selama tiga hari sehingga esok bagi membantu siasatan mengikut Seksyen 379/427 Kanun Keseksaan.
TNB turut mengambil tindakan dibawah Seksyen 37(3) Akta Bekalan Elektrik 1990 ke atas pemilik akaun berdaftar.-K! ONLINE


Lelaki tiba-tiba mengamuk di persimpangan lampu isyarat
Oleh KOSMO!

10 Februari 2022, 3:14 pm
PETALING JAYA – Seorang lelaki yang juga pemandu sebuah kenderaan pelbagai guna (MPV) secara tiba-tiba mengamuk dan memaki pengguna jalan raya yang lain.
Kejadian yang dirakam di sebuah persimpangan lampu isyarat berdekatan Centerpoint, Seremban itu telah mengakibatkan jalan sekitar kawasan tersebut sesak seketika.
Klip video berkaitan kejadian itu kemudiannya dikongsi di laman Facebook Inforoadblock, bagaimanapun tidak dapat dipastikan bila kejadian itu dirakam.
Berdasarkan klip video berdurasi 1 minit 31 saat itu, kelihatan lelaki yang memandu MPV jenis Perodua Alza telah menghentikan kenderaannya di persimpangan terbabit.
Lelaki itu diihat keluar dari kenderaannya dan bertindak seperti orang kurang siuman dengan memaki hamun beberapa pengguna jalan raya di kawasan tersebut.
Dia kemudian menaiki semula kenderaannya sebelum meninggalkan kawasan terbabit.

Susulan perkongsian itu, rata-rata pengguna media sosial mendakwa lelaki tersebut kurang siuman serta mempunyai masalah kesihatan mental.
“Bahaya ni, kena jumpa pakar psikiatri, macam mane dia boleh ‘drive’ memandu?,”soal Syah Aril.
Turut meninggalkan komen adalah seorang lagi pengguna dikenali sebagai Muhammad Mike.
“Bahaya orang macam ni kalau dibiarkan ‘drive’ (memandu), takut disebabkan dia, orang lain yang tak bersalah jadi mangsa,”tulisnya.-K! ONLINE


4 daerah dikenal pasti laksana program perumahan banjir
Oleh KHAIRULMIZAN YAHYA

10 Februari 2022, 2:21 pm
KUANTAN – Pahang mengorak langkah proaktif bagi mengatasi masalah banjir dalam jangka masa panjang apabila bakal melaksanakan semula Program Perumahan Banjir yang pernah dilaksanakan sebelum ini.
Menteri Besar, Datuk Seri Wan Rosdy Wan Ismail berkata, pada masa ini kerajaan negeri mengenal pasti empat daerah bagi membina Pusat Penempatan Banjir Kekal iaitu Kuantan, Lipis, Raub dan Pekan.
“Buat masa ini, empat daerah ini telah dikenal pasti namun ia belum muktamad (dari segi pemindahan).
“Ini kerana kerajaan negeri perlu berjumpa dengan mangsa terlibat terlibat dahulu, kita tidak mahu pindahkan mereka secara paksa,” katanya dalam sidang akhbar di sini hari ini.
Baru-baru ini Perdana Menteri Datuk Seri Ismail Sabri Yaakob berkata, program Perumahan Banjir yang pernah dilaksanakan di negara ini akan dipertimbang dilaksanakan semula dalam usaha mengatasi masalah banjir yang berlaku berulang-ulang di sesuatu tempat.
Ismail Sabri dilaporkan berkata program perumahan tersebut merupakan antara cadangan jangka panjang bagi mengatasi masalah banjir secara tuntas dan menyeluruh selain pembinaan benteng, mendalamkan sungai dan sebagainya. – K! ONLINE.


4 penarik kereta didenda RM3,000 kerana merusuh
Oleh MOHD SYALMIZI HAMID

10 Februari 2022, 2:16 pm
GEORGE TOWN – Empat penarik kereta didenda RM3,000 selepas didapati bersalah di Mahkamah Majistret di sini hari ini atas pertuduhan terbabit rusuhan dalam insiden pergaduhan di Lebuh Raya Tun Dr Lim Chong Eu di sini bulan lalu.
Majistret Nur Melati Diana Abdul Wahab menjatuhi hukuman itu ke atas tertuduh iaitu Tan Cheng Hooi, 50, Khoo Boo Aik, 47, Lee Soon Aun, 36, dan Y. A. Dharanidharan, 30, selepas mereka mengaku bersalah.
Mengikut pertuduhan, mereka didakwa mengambil bahagian dalam satu rusuhan dan dengan sengaja telah merusuh menggunakan topi keledar, rantai besi dan mangga yang merupakan senjata untuk menyerang.
Kesalahan itu didakwa dilakukan kira-kira pukul 2.13 petang pada 26 Januari lalu di Lebuh Raya Tun Dr Lim Chong Eu menghala ke pusat bandar George Town.
Mereka didakwa mengikut Seksyen 148 Kanun Keseksaan yang jika sabit kesalahan boleh dihukum penjara selama lima tahun atau didenda atau kedua-duanya sekali.
Kes dikendalikan Timbalan Pendakwa Raya, Mohammad Nazri Abdul Rahim manakala kesemua tertuduh diwakili peguam Kenzaly Goik.

Difahamkan, kesemua tertuduh membayar denda tersebut yang mana mahkamah turut menetapkan hukuman penjara selama tiga bulan sekiranya tertuduh gagal membayar denda.
Sementara itu, empat lagi penarik kereta yang dituduh secara bersama atas kesalahan tersebut bagaimanapun mengaku tidak bersalah dan meminta dibicarakan.- K! ONLINE


Kembar seiras antara graduan cemerlang Kolej Vokasional
Oleh NOR SHAFAWATI YUP

10 Februari 2022, 2:35 pm
SEREMBAN – Pasangan kembar seiras berjaya membuktikan mereka mampu menjadi pelajar cemerlang pada Majlis Konvokesyen Kolej Vokasional Ampangan Ke-6 di sini hari ini.
Muhammad Aidil Mohamad Fazli, 21 dan Muhammad Fitri Mohamad Fazli, 21, yang mengambil Diploma Teknologi Elektrik telah mencapai impian dalam bidang tersebut dan kini bekerja sebagai Juruteknik sebuah kilang elektronik di sini.
Pasangan kembar itu mencatat keputusan membanggakan dengan Purata Nilai Gred Kumulatif (CGPA) masing-masing 3.73 dan 3.72.
Menurut Muhammad Aidil, selepas tingkatan tiga dia dan kembarnya memilih untuk meneruskan pengajian di Kolej Vokasional Ampangan kerana minat yang mendalam dalam bidang teknikal.
“Tidak sangka kami berdua diterima masuk ke Kolej Vokasional Ampangan dalam jurusan yang sama iaitu Diploma teknologi elektrik memandangkan saya juga memohon jurusan automotif.
“Antara tips kejayaan kami adalah dengan menjadikan YouTube sebagai medium pembelajaran tambahan serta melakukan kerja teknikal bersama,” katanya ketika ditemui selepas Majlis Konvokesyen Kolej Voksional Ke-6 di Pusat Konvenyen Casa Lagenda sini hari ini. – K! ONLINE.


Dua rumah kedai bitcoin diserbu
Oleh MOHD YUNUS YAKKUB

11 Februari 2022, 7:59 pm
KUALA LANGAT – Kegiatan dua rumah kedai yang beroperasi melombong bitcoin sejak sebulan lalu terbongkar apabila diserbu dalam kejadian di Taman Nilam, Banting di sini semalam.
Serbuan pukul 6.20 petang dilakukan polis bersama unit Seal Tenaga Nasional Berhad (TNB) Selangor itu turut merampas pelbagai barangan dianggarkan bernilai RM210,000 termasuk 135 mesin bitcoin namun tiada tangkapan dilakukan.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, hasil siasatan pihak TNB mendapati terdapat bacaan yang meragukan pada meter premis bernombor 152 dan 154 dan mengesyaki ada berlakunya kecurian elektrik disebabkan kegiatan Bitcoin.
Katanya, semasa serbuan dijalankan tiada penjaga premis yang berada di kedua-dua premis tersebut.
“Berdasarkan siasatan mendapati aktiviti jenayah itu dilakukan sejak sebulan lalu.
“Ini telah mengakibatkan kerugian antara RM 50,000 hingga RM 60,000 sebulan. sehingga RM60,000 kepada TNB,” katanya dalam kenyataan hari ini.

Beliau menambah, pihaknya turut merampas empat modem, dua telefon bimbit, dua set kelengkapan komputer.
Ahmad Ridhwan menegaskan polis sedang berusaha untuk mengesan penyewa dan pemilik premis.
“Kes disiasat di bawah seksyen 379/427 Kanun Keseksaan kerana mencuri dan khianat,” jelasnya.  -K! ONLINE


Iqbal akan tarik diri dari Big Stage?
Oleh NUR EMIRA SAIZALI

11 Februari 2022, 9:07 pm
PETALING JAYA – Nama Iqbal Zulkefli meledak dalam sekelip mata pada minggu ini selepas diumumkan sebagai peserta ke-12 program Big Stage musim ketiga (BS3) yang berlangsung pada Ahad lalu.
Terkesan dengan tohmahan yang dilempar terhadapnya, bekas pembantu peribadi Datuk Seri Vida itu menjelaskan dia akan mengundurkan diri daripada program tersebut.
“Saya akan mengundurkan diri, jangan risau. Untuk minggu kedua nanti, kemungkinan besar akan menjadi minggu terakhir saya berada di pentas BS3.
“Biar apa yang terjadi, saya hanya ingin selesaikan tanggungjawab sahaja,” katanya dalam satu hantaran Instagram semalam.
Dalam pada itu, pelantun Hujan berkenaan mengakui tidak terlepas daripada berasa sedih dengan situasi yang melanda dirinya terutama jutaan kecaman daripada netizen.
“Saya sedih. Walaupun telah jujur, masih ramai menghina.

“Saya maafkan asalkan semua gembira tetapi itu semua tidak mengubah pendirian saya untuk berkata jujur,” katanya lagi.
Meskipun kecewa dengan penghinaan yang diberikan terhadapnya, dia tetap memohon doa ramai untuk persembahannya pada konsert minggu kedua BS3 pada Ahad depan.
“Selain itu, saya berharap kalian semua sudi mengundi saya pada hari persembahan nanti sebagai ucapan dan tanda semangat kepada saya,” ujarnya.
Sejak Ahad lalu, Iqbal menjadi bahan bualan netizen selepas ramai yang berpendapat dia tidak layak untuk menyertai BS3 kerana kemampuan vokalnya.
Penyertaannya juga mendapat kritikan ramai termasuk beberapa selebriti tanah air seperti penyanyi, Datuk Hattan dan komposer, Julfekar. – K! ONLINE


Lelaki bunuh diri setelah tertembak abang sendiri
Oleh KOSMO!

11 Februari 2022, 10:30 pm
SALEM, OREGON – Seorang lelaki dari negeri Oregon bertindak membunuh diri selepas secara tidak sengaja menembak saudara lelakinya ketika mengisi peluru pada pistol untuk menembak seekor beruang di hartanah milik mereka, lapor Badan Penyiaran Britain (BBC).
Lelaki itu membuat panggilan kecemasan untuk melaporkan tragedi yang berlaku tetapi menembak diri sendiri sebelum polis sempat tiba.
Insiden itu berlaku pada Selasa lepas di kawasan perumahan Sunny, luar bandar daerah Josephine dekat sempadan utara California. Identiti kedua-dua lelaki terbabit bagaimanapun tidak didedahkan.
Kira-kira 25,000 beruang hitam tinggal di Oregon dan pemilik-pemilik rumah biasanya digesa untuk mengelakkan pertembungan dengan haiwan tersebut.
Menurut Pejabat Syerif Daerah Josephine, lelaki yang membuat panggilan kecemasan tersebut memaklumkan ingin memuatkan peluru pada senjatanya dengan niat untuk menembak beruang berkenaan.
Apabila polis tiba di rumah, mereka mendapati kedua-dua lelaki itu telah meninggal dunia dengan setiap seorang daripada mereka mempunyai kesan tembakan.

Kes itu kini dalam siasatan oleh pejabat syerif dan polis negeri Oregon. Mayat dua lelaki tersebut diserahkan ke pejabat pemeriksa perubatan negeri.
Peningkatan pemilikan senjata api di Amerika Syarikat (AS) telah disertai dengan kadar kematian dan kecederaan yang lebih tinggi disebabkan tembakan yang tidak disengajakan.
Hampir 500 orang meninggal dunia setiap tahun dalam insiden tembakan yang tidak disengajakan, demikian menurut data dari Dana Pendidikan untuk Menghentikan Keganasan Senjata. – Agensi


Kad warga asing di Sabah akan diwujudkan secepat mungkin
Oleh MOHAMAD FAIZAL HASHIM

11 Februari 2022, 9:19 pm
JOHOR BAHRU – Kad warga asing untuk warganegara asing yang sudah lama tinggal di Sabah akan dilaksanakan selepas semua sistem berkaitan diwujudkan.
Menteri Dalam Negeri, Datuk Seri Hamzah Zainuddin berkata, cadangan itu akan dilaksana secepat mungkin.
Katanya, penggunaan kad warga asing itu penting untuk kerajaan mengetahui semua individu yang berada di dalam negeri ini serta identiti mereka.
“Semalam kita baru membincangkan penggunaan kad warga ini. Jadi, kena ambil sedikit masa apabila ada sistem tertentu yang akan kita buat secepat mungkin.
“Yang pastinya bahawa segala apa yang kita lakukan adalah demi kepentingan keselamatan rakyat Malaysia yang kita rasa akan terjaga dan terbela.
“Dengan adanya kad warga asing ini, ia membantu kita mengenali semua identiti warga asing dalam negara serta tahu keberadaan mereka,” katanya. – K! ONLINE.


Wanita kecewa hasrat berkahwin dengan hantu ditentang
Oleh KOSMO!

11 Februari 2022, 8:57 pm
LONDON – Seorang wanita di Britain mendedahkan bahawa perancangannya untuk berkahwin dengan hantu terganggu kerana menerima ancaman daripada pihak gereja yang mahu   melakukan upacara pengusiran syaitan, lapor akhbar Metro UK semalam.
Brocarde, 38, berkata, dia mula bercinta dengn hantu askar dari era Victoria, Edwardo, pada tahun lepas. Hantu itu muncul di rumahnya secara tiba-tiba dan sejak itu, mereka mula menjalinkan hubungan istimewa.
“Kami sedang berselisih faham mengenai tarikh perkahwinan. Saya mahukan majlis perkahwinan dilangsungkan pada musim panas, namun Edwardo tidak suka pada haba,” katanya.
Tambah Brocarde, dia dan Edwardo berkomunikasi menerusi pelbagai cara luar biasa. Hantu itu sering menghantar pesanan secara samar-samar di bilik mandi.
“Ia menunjukkan emosinya dengan menghantar sensasi yang berasa panas dan sejuk ke badan saya,” katanya.
Menurut Brocarde, dia kini menghadapi tentangan untuk berkahwin dengan Edwardo kerana banyak gereja mengancam untuk melakukan upacara pengusiran syaitan ke atasnya.

“Saya mahu mengadakan majlis perkahwinan yang indah namun ramai orang tidak dapat melihat matlamat ini.
“Edwardo juga kerap memunculkan diri namun ia berasa tidak selesa berada di dalam gereja. Ia amat berisiko untuknya,” kata Brocarde. – AGENSI


PDRM rujuk Mahkamah Koroner kes mati dalam tahanan
Oleh NOR AZIAH MAT NOH

11 Februari 2022, 11:00 pm
KUALA LUMPUR – Polis Diraja Malaysia (PDRM) hari ini memaklumkan akan memajukan kertas siasatan kes mati dalam tahanan kepada Mahkamah Sesyen Koroner.
Pengarah Jabatan Integriti dan Pematuhan Standard (JIPS) Bukit Aman, Datuk Azri Ahmad berkata, tindakan tersebut penting bagi menyempurnakan prosedur siasatan.
“Amalan merujuk dahulu kertas siasatan kepada Timbalan Pendakwa Raya penting bagi mendapatkan nasihat dan pandangan berhubung prosedur siasatan.
“Ini bagi memastikan peruntukan undang-undang telah dipatuhi dan siasatan adalah lengkap,” katanya dalam satu kenyataan hari ini.
Jelasnya, kertas siasatan yang sempurna akan dimajukan dengan kadar segera kepada Mahkamah Koroner untuk tindakan lanjut.
“Ini sejajar dengan peruntukan undang-undang dalam Kanun Jenayah dan Arahan Amalan Bilangan Dua 2019 berhubung pengendalian laporan mati mengejut dan siasatan kematian.

“Kita memandang serius setiap kes kematian dalam tahanan dan tindakan komprehensif bakal diambil bagi memastikan setiap kes disiasat secara teliti,” ujarnya. – K! ONLINE


Kucing hilang 7 tahun ditemui sejauh 2,414 kilometer
Oleh KOSMO!

11 Februari 2022, 8:30 pm
CHESTERVILLE, MAINE – Seekor kucing yang dilaporkan hilang selama tujuh tahun ditemui semula di kawasan sejauh 2,414.016 kilometer dari rumah pemiliknya, lapor laman berita Wion News semalam.
Pemilik kucing tersebut, Denise Cilley yang menetap di bandar Chesterville, negeri Maine, Amerika Syarikat (AS) sedang meraikan ulang tahun anak perempuannya yang ke-10 pada 2015.
Sambutan itu berjalan lancar sebelum seseorang menyedari kucing peliharaan mereka hilang. Pencarian dilakukan di dalam rumah serta di kawasan itu tetapi tidak berjaya. Mereka menyimpulkan bahawa pemangsa telah membunuh kucing berkenaan.
Bagaimanapun baru-baru ini, Cilley menerima satu pesanan suara yang menyatakan bahawa kucing yang bernama Ashes itu dikesan di negeri Florida sejauh 2,414.016 kilometer dari negeri Maine.
Identiti kucing berkenaan telah disahkan oleh pejabat doktor haiwan dengan bantuan mikrocip yang ditanam di dalam kulitnya.
Rakan Denise Cilley, Janet Williams dan keluarganya di Florida telah ditugaskan untuk menjaga haiwan berkenaan buat sementara waktu, demikian menurut berita yang disampaikan oleh stesen televisyen WABI TV.

Pada 9 Februari lalu, Ashes dibawa ke rumah asalnya oleh seorang rakan kepada Janet. Cilley dilaporkan sedang bersiap sedia untuk mengambil kucing peliharaannya di lapangan terbang antarabangsa Portland. – Agensi


PRN Johor : PN pastikan calon di 56 kerusi bersih
Oleh MOHAMAD FAIZAL HASHIM

11 Februari 2022, 9:03 pm
JOHOR BAHRU – Perikatan Nasional (PN) akan memastikan kesemua 56 calon yang akan bertanding pada Pilihan Raya Negeri (PRN) Johor mempunyai latar belakang yang ‘bersih’.
Setiausaha Agung PN, Datuk Seri Hamzah Zainudin berkata, calon-calon yang terpilih itu mestilah tidak mempunyai sebarang rekod jenayah, kes mahkamah atau mempunyai isu dengan Lembaga Hasil Dalam Negeri (LHDN).
Beliau yang juga Pengarah PRN Johor PN berkata, mereka akan melalui proses tapisan ketat sebelum disenaraikan sebagai calon PRN tersebut.
“Kita akan pastikan calon-calon daripada semua parti komponen diteliti semua rekod mereka, sama ada pernah terlibat dengan kegiatan jenayah, kes mahkamah atau ada masalah dengan LHDN. Selepas itu barulah kita umumkan secepat mungkin, mungkin minggu depan.
“Pembahagian kerusi akan dilakukan selepas kita mendapat kepastian (jawapan) daripada agensi-agensi berkaitan,” katanya.
Beliau berkata demikian dalam sidang akhbar selepas merasmikan Program Kotak Prihatin Kepada Pertubuhan Pemandu Teksi Johor Bahru di Dewan Pusat Produktiviti Malaysia (MPC), Bandar Baru Uda di sini hari ini. -K! ONLINE


PRN Johor : Gerakan letak calon kacak, cantik
Oleh KHAIRUL MOHD. ALI

11 Februari 2022, 9:11 pm
KULAI – Parti Gerakan Rakyat Malaysia (Gerakan) bakal mempertaruhkan calon-calon yang mempunyai tarikan fizikal dan rupa paras menarik dalam Pilihan Raya Negeri (PRN) Johor yang akan diadakan pada 12 Mac ini.
Presidennya, Datuk Dr. Dominic Lau Hoe Chai berkata, faktor itu penting kerana PRN Johor dijangka akan diadakan dengan Prosedur Operasi Standard (SOP) ketat yang menyebabkan kurang interaksi bersemuka antara calon dan pengundi.
Katanya, rupa paras seperti calon lelaki yang kacak dan calon wanita yang cantik penting untuk menawan hati pengundi.
“Calon-calon yang diketengahkan Gerakan mewakili Perikatan Nasional (PN) perlu memiliki rupa paras untuk menarik sokongan pengundi kerana kami jangka PRN Johor akan diadakan dengan SOP ketat.
“Calon-calon akan lebih banyak berkempen menggunakan medium media sosial, poster dan gambar-gambar, jadi adalah penting untuk calon memiliki rupa.
“Selain itu, calon juga perlulah individu yang mempunyai ciri-ciri positif seperti ‘winnable’ dan ‘likeable’,” katanya dalam sidang akhbar sempena Majlis Tahun Baharu Cina anjuran Gerakan Bahagian Kulai di Kelapa Sawit, di sini hari ini. -K! ONLINE


Lelaki Nigeria cipta dapur guna kuasa air
Oleh KOSMO!

11 Februari 2022, 9:30 pm
ABUJA – Seorang lelaki warga Nigeria yang menetap di kawasan Jekadafari, negeri Gombe dilaporkan mencipta dapur memasak tanpa gas yang boleh berfungsi dengan hanya menggunakan air, lapor laman berita Legit.
Hadi Usman, 67, mencipta dapur yang tidak memerlukan gas atau minyak tanah dalam menghasilkan api untuk memasak.
Menurut media tempatan, juruteknik elektronik itu berjaya menghasilkan inovasi berkenaan kerana ingin memberikan sibsidi kepada kos penggunaan gas dan minyak tanah.
Sebuah video di laman YouTube memaparkan situasi ketika Hadi menunjukkan bagaimana dapur tanpa gas itu berjaya menghasilkan api.
Lelaki yang pernah memasang pemancar radio serta mengendalikan stesen radio komuniti suatu masa dulu itu mahu institusi-institusi berkaitan membantu mempatenkan hasil inovasinya.
Beliau juga mahu wujudkan kerjasama dalam memastikan ia dihasilkan secara besar-besaran.

“Saya berharap institusi berkaitan boleh menyokong ke arah mempatenkan projek ini untuk pengeluaran besar-besaran. Ini bagi membantu mereka tanpa perlu membeli gas atau minyak tanah untuk memasak tetapi hanya dengan menggunakan air,’’ kata Hadi. – Agensi


Washington lulus jualan jet pejuang F-15 kepada Indonesia
Oleh KOSMO!

11 Februari 2022, 7:30 pm
WASHINGTON – Pentadbiran Presiden Amerika Syarikat (AS), Joe Biden, meluluskan penjualan jet pejuang F-15 bernilai AS$13.9 bilion (RM58.2 bilion) kepada Indonesia, yang turut merangkumi enjin serta peralatan berkaitan termasuk senjata api dan sistem komunikasi, lapor stesen penyiaran Al-Jazeera semalam.
Persetujuan jualan itu adalah susulan lawatan kerja Setiausaha Negara AS, Antony Blinken ke Jakarta pada Disember tahun lalu.
“Cadangan jualan ini akan menyokong matlamat polisi luar dan objektif keselamatan negara AS dengan meningkatkan keselamatan rakan serantau bagi menjamin kestabilan politik dan perkembangan ekonomi di rantau Asia Pasifik.
“Ia juga penting kepada kepentingan nasional AS untuk membantu Indonesia dalam membangunkan dan mengekalkan keupayaan pertahanan negara yang kukuh dan berkesan,” kata Jabatan Negara dalam satu kenyataan.
Dalam pada itu, selain AS, Indonesia terus mempertingkatkan armada tentera udaranya dengan turut menempah jet pejuang dari Perancis.
Menteri Pertahanannya, Prabowo Subianto mengumumkan permeteraian perjanjian untuk membeli 42 buah jet pejuang Rafale dari negara itu.

Sementara Kementerian Pertahanan Perancis pula mengumumkan bahawa kontrak jual beli bagi 42 pesawat pejuang dan senjatanya itu adalah bernilai AS$8.1 bilion (RM33.9 bilion). – AGENSI


Ops Pintas : 88 PATI warga Indonesia ditahan
Oleh NOR AZIAH MAT NOH

11 Februari 2022, 7:20 pm
KUALA LUMPUR – Seramai 88 orang pendatang asing tanpa izin (PATI) warga Indonesia ditahan menerusi Ops Pintas dijalankan Bahagian (D3) Pencegahan Pemerdagangan Orang dan Anti Penyeludupan Migran (ATIPSOM), Jabatan Siasatan Jenayah (JSJ) Bukit Aman di perairan Tanjung Karang dekat Kuala Selangor, awal pagi semalam.
Ketua Penolong Pengarah D3 ATIPSOM, JSJ Bukit Aman, Senior Asisten Komisioner Fadil Marsus berkata, operasi yang dijalankan pada pukul 4 pagi bersama Unit Risik dan Bot Ronda Pasukan Polis Marin (PPM) Wilayah 1 Pelabuhan Klang itu membawa kepada penahanan semua warga Indonesia tersebut.
“Seramai 88 orang PATI, termasuk tekong dan tiga pembantu berusia antara 42 hingga 52 tahun ditahan kerana tidak mempunyai dokumen perjalanan sah dipercayai baru masuk ke negara ini.
“Tangkapan dibuat atas sebuah bot kayu di 0.9 batu nautika dari pesisiran Pantai Sungai Serdang di Klang Utara yang disyaki membawa migran warga Indonesia,” katanya dalam satu kenyataan hari ini.
Jelasnya, melalui penahanan itu pihaknya turut merampas sebuah bot kayu, satu enjin bot dan tiga telefon bimbit bagi membantu siasatan.
“Hasil siasatan mendapati tekong terbabit aktif menyeludup keluar dan masuk migran ke Malaysia sejak tiga bulan lalu melalui jalan laut tidak diwartakan.

“Selain itu, bayaran dikenakan untuk masuk ke Malaysia adalah antara empat hingga lima juta rupiah (RM1,200 hingga RM1,500) yang dibayar kepada ejen di Tanjung Balai, Indonesia.
“Semua tahanan dan rampasan diserahkan kepada pegawai penyiasat Ibu Pejabat Polis Daerah (IPD) Klang Utara untuk tindakan lanjut dan kes disiasat di bawah Seksyen 26A Akta Atipsom 2007 serta Seksyen 6(1)(c) Akta Imigresen 1959/63,” ujarnya. – K! ONLINE.


MOU amah Indonesia ditandatangani secepat mungkin
Oleh AMREE AHMAD

11 Februari 2022, 7:02 pm
PUTRAJAYA – Kabinet secara rasmi sudah menetapkan supaya memorandum persefahaman (MOU) berhubung Pekhidmat Domestik Indonesia (PDI) ditandatangani secepat mungkin.
Menteri Sumber Manusia, Datuk Seri M. Saravanan berkata, beliau akan berbuat demikian dengan menteri bertanggungjawab terhadap isu buruh di republik itu dalam masa terdekat.
“Mesyuarat jemaah menteri telah memutuskan agar MOU PDI ini segera dimeterai oleh saya dan rakan sejawat, Menteri Ketenagakerjaan, Ida Fauziyah,” katanya menerusi satu kenyataan hari ini.
Beliau dipercayai merujuk kepada luahan kekesalan Duta Besar Indonesia ke Malaysia, Hermono baru-baru ini yang tidak berpuas hati dengan kelewatan dokumen tersebut dimuktamadkan.
Malahan, pemerintah negara jiran tersebut sudah hilang kepercayaan terhadap komitmen MOU itu kerana pihak Jabatan Imigresen Malaysia cuma terlibat dalam beberapa siri rundingan.
Isu berkenaan turut mendapat perhatian Menteri Dalam Negeri, Datuk Seri Hamzah Zainudin yang menegaskan memang ada perbincangan dengan menteri negara tersebut selama ini. – K! ONLINE.


Pesawat China didakwa masuk Malaysia
Oleh KOSMO!

11 Februari 2022, 7:55 pm
PETALING JAYA – Dakwaan sebuah pesawat pengangkut taktikal dari China sekali lagi memasuki ruang udara negara dilaporkan berlaku pada dua hari lalu.
Melalui laporan Twitter Informasi Tempur berkata, pesawat pengangkut taktikal jenis Xian Y-20 dari negara China itu telah memasuki ruang udara Malaysia pada 9 Februari lalu.
“Alert 5 melaporkan pesawat pengangkut taktikal Xian Y-20 China masuk ruang udara Semenanjung Malaysia hari ini.
“Pesawat jenis yang sama pernah menceroboh ruang udara zon maritim Malaysia berhampiran Kota Kinabalu pada Jun tahun lalu,” jelas ciapan tersebut.
Sebelum ini, Tentera Udara Diraja Malaysia (TUDM) mengesan penerbangan mencurigakan sebanyak 16 buah pesawat Tentera Udara Republik Rakyat China (PLAAF) memasuki ruang udara Zon Maritim Malaysia (ZMM), Kota Kinabalu FIR dan menghampiri ruang udara nasional Jun lalu.
Panglima Tentera Udara (PTU) Jeneral Tan Sri Ackbal Abdul Samad berkata, penerbangan pesawat PLAAF itu dikesan Radar Pertahanan Udara TUDM daripada Pusat Pertahanan Udara (CRC 2) di Sarawak pada pukul 11.53 pagi.

Pesawat berkenaan dikesan terbang secara formasi taktikal in-trail pada jarak 60 batu nautika antara satu sama lain. – K! ONLINE.


PRN Johor : PN laung amaran menang besar
Oleh MOHAMAD FAIZAL HASHIM

11 Februari 2022, 7:41 pm
JOHOR BAHRU – Perikatan Nasional (PN) melaungkan amaran buat seteru parti politik yang lain bahawa akan memperoleh kemenangan besar pada Pilihan Raya Negeri (PRN) Johor, 12 Mac ini.
Setiausaha Agung PN, Datuk Seri Hamzah Zainuddin berkeyakinan tinggi PN mampu mengulangi kejayaan yang dilakar pada PRN Sabah, September 2020.
Beliau yang juga Pengarah PRN Johor PN berkata, rakyat Johor akan memain peranan penting dalam membantu PN yang dianggotai Pas dan parti Gerakan untuk memastikan PN kembali bangkit memimpin negeri ini.
“Rakyat akan bersama kita untuk membuktikan bahawa kita adalah yang lebih baik bagi mencapai kemenangan yang besar pada PRN Johor ini sekali gus mengulangi kejayaan PRN Sabah.
“Bukan hanya di Johor, bahkan PN akan bangkit untuk tentukan masa depan rakyat di negeri ini. Saya lihat sambutan hari ini cukup luar biasa, jika UMNO tak takut saya tak tahulah.
“Isu siapa punca Dewan Undangan Negeri (DUN) Johor bukan lagi isu penting kerana sudah dibubarkan. Yang penting adalah untuk pastikan kuasa itu akan kembali kepada PN,” katanya. – K! ONLINE


Pintu sempadan belum dibuka 1 Mac – PM
Oleh MOHD SHARKAWI LONDING

11 Februari 2022, 7:06 pm
TANGKAK – Pintu sempadan negara berkemungkinan tidak akan dibuka pada 1 Mac ini memandangkan tiada perbincangan ke arah itu dilakukan buat masa ini.
Perdana Menteri, Datuk Seri Ismail Sabri Yaakob berkata, kerajaan perlu membuat pertimbangan sewajarnya sebelum membuka sempadan walaupun ia akan banyak membawa manfaat kepada sektor ekonomi terutama pelancongan.
Bagaimanapun, beliau menjelaskan langkah membuka sempadan kepada pelancong luar negara akan tetap dibuat pada suatu hari nanti.
“Cadangan itu (buka sempadan 1 Mac) akan dibincang oleh Kementerian Kesihatan dan mungkin menteri-menteri kuartet akan duduk sama bincang. Kalau perlu kelulusan Sidang khas Majlis Keselamatan Negara (MKN) atau Kabinet kita akan bincang.
“Tetapi setakat ini kita tak ada bincang lagi dan kalau belum (bincang) 1 Mac belum saya rasa (buka sempadan). Kita tunggu dahulu kerana saya tak nak mendahului Kementerian Kesihatan sebab mereka belum rujuk saya lagi. Kita tengah buat kajian,” katanya.
Beliau berkata demikian pada sidang akhbar selepas menghadiri program Ramah Mesra bersama Jentera Barisan Nasional (BN) Parlimen Ledang di Dewan Putra, Padang Lerek, di sini hari ini.

Pada 8 Februari lalu, Majlis Pemulihan Negara (MPN) bersetuju untuk membuka sempadan negara sepenuhnya seawal 1 Mac ini, tanpa perlu melakukan kuarantin wajib.
Namun demikian Pengerusinya, Tan Sri Muhyiddin Yassin berkata, ujian Covid-19 perlu dilakukan mengikut syor Kementerian Kesihatan sebelum berlepas dan sebaik tiba di pintu masuk utama negara.
Ketika ditanya dakwaan sesetengah pihak bahawa pengumuman MPN itu bersifat politik, Perdana Menteri berkata, beliau tidak mengetahui perkara itu dan hanya membaca kenyataan yang dilaporkan akhbar.
Ismail Sabri berkata, banyak negara juga masih belum membuka sempadan masing-masing seperti Australia dan New Zealand selain terdapat negara yang menutup semula sempadan kerana kes Omicron tinggi di negara masing-masing.-K! ONLINE


KPDNHEP sambut baik laporan DOSM
Oleh EDDY AQMAL MOHAMED HAMIDI

11 Februari 2022, 7:49 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menyambut baik laporan Jabatan Perangkaan Malaysia (DOSM) berkaitan Sektor Perdagangan Pengedaran yang merekodkan nilai jualan bulanan tertinggi Disember tahun lalu.
Menerusi laporan pada 9 Februari lalu itu, DOSM melaporkan bahawa sektor berkenaan telah mencatatkan nilai jualan bulanan tertinggi berjumlah RM120.5 bilion.
Menterinya, Datuk Seri Alexander Nanta Linggi berkata, DOSM turut melaporkan jualan tahunan merekodkan pertumbuhan 4 peratus kepada RM1.3 trilion berbanding tahun sebelumnya dengan sub sektor peruncitan juga telah mencatat pertumbuhan 3.5 peratus kepada RM48.5 bilion.
“Pertumbuhan sub sektor peruncitan bagi suku keempat tahun 2021 (Q4 2021) yang mencatatkan peningkatan 5 peratus kepada RM142.6 bilion juga turut memberi petunjuk bahawa sektor peruncitan telah kembali positif yang disokong oleh pembukaan sektor ekonomi secara berperingkat.
“Pertumbuhan ini membuktikan bahawa pelaksanaan Pelan Pemulihan Negara (PPN) secara terancang dan sistematik telah menunjukkan kesan yang positif khususnya kepada sektor peruncitan,” katanya menerusi satu kenyataan hari ini.
Menurut beliau, inisiatif-inisiatif yang dilaksanakan oleh KPDNHEP seperti Program Vaksinasi Sektor Peruncitan (RiVAC) kepada barisan hadapan ekonomi, Program Digitalisasi Sektor Peruncitan (ReDI), Kempen Beli Barangan Malaysia (KBBM), Program Citarasa Malaysia dan Program Jualan Malaysia (PJM) 2022 turut menyumbang kepada pertumbuhan sektor peruncitan.

“Elemen penguatkuasaan juga terus dipertingkatkan untuk menyokong pemulihan sektor perdagangan pengedaran terutama dalam memastikan pematuhan kepada prosedur operasi standard(SOP) dan kecukupan bekalan barangan keperluan sepanjang masa.
“KPDNHEP sentiasa dinamik dalam mempelbagaikan program juga inisiatif termasuk mengadakan sesi libat urus secara berterusan dan memperluaskan kerjasama strategik antara pemain industri pengedaran dan peruncitan serta bersama-sama berganding bahu sebagai satu Keluarga Malaysia bagi membantu memulihkan ekonomi negara.
“Ianya juga diharap dapat menjadi pemangkin seterusnya menggerakkan sektor perdagangan pengedaran untuk kembali memberi sumbangan signifikan kepada pencapaian sektor
perkhidmatan negara dan Keluaran Dalam Kasar Negara (KDNK),” ujar beliau.
Tambah beliau, pemain industri dan orang ramai yang mempunyai sebarang pertanyaan lanjut boleh menghubungi Sekreteriat Perdagangan Pengedaran dan Industri Perkhidmatan (SPIP) di talian 03-8882 5881/ 5905 atau melalui e-mel kepada [email protected]. – K! ONLINE


Ular ikut naik kapal terbang dari KL ke Tawau
Oleh KOSMO!

11 Februari 2022, 7:12 pm
PETALING JAYA – Tular sebuah video berdurasi 14 saat memaparkan kelibat seekor ular di dalam sebuah pesawat sehingga menimbulkan pelbagai persoalan dalam kalangan orang ramai.
Menerusi video yang dikongsikan oleh seorang pengguna media sosial @edal8808, difahamkan pesawat terbabit dalam penerbangan dari Kuala Lumpur ke Tawau, semalam.
Selain itu, seorang lagi pengguna media sosial @norhidayahmohdbust, turut berkongsi di ruangan komen video terbabit menyatakan pesawat terpaksa membuat pendaratan kecemasan di Kuching, Sarawak susulan kemunculan reptilia yang tidak diundang itu ke dalam pesawat.
“Kapten penerbangan kata terpaksa mendarat di Kuching sebab cuaca buruk di Tawau.
“Yang hairan kenapa ada bomba depan pintu, kami dapat agak mesti mereka nak keluarkan ular itu terlebih dahulu,” kongsinya.
Tambahnya lagi, perjalanannya ke Tawau dipenuhi dengan ujian kerana penerbangan awal yang dijadualkan pada Rabu dibatalkan tetapi juga beberapa kali bertukar masa penerbangan selepas mengambil tarikh keesokan harinya.

“Mendarat di Kuching masa itu, penerbangan yang penuh ujian sebenarnya.
“Awalnya penerbangan sembilan haribulan tetapi dibatalkan jadi saya tukar ke tarikh 10 haribulan pukul 12.50 tengah hari. Lepas itu, tukar pukul 2.10 petang, lepas itu 3.25 petang dan terakhir 4.40 petang. Itu pun mula bergerak 5.30 petang dan akhirnya tersangkut di Kuching pula,” jelasnya. – K!ONLINE


Bayi tahan sakit 5 hari, kutu babi dalam telinga
Oleh KOSMO!

11 Februari 2022, 7:39 pm
PETALING JAYA – Penangan digigit pepijat yang digelar kutu babi sememangnya teramat sakit dan kadang kala boleh menyebabkan berlakunya kesan terhadap kulit.
Selain menyebabkan tempat gigitan bengkak, haiwan kecil dan memiliki banyak kaki itu juga boleh menyebabkan mangsa gigitannya menjadi lenguh di kawasan gigitan terbabit.
Itu jika terkena kepada orang dewasa, cuba anda bayangkan jika kutu babi ini gigit seorang bayi yang usianya kurang setahun?
Terkini di media sosial, seorang kanak-kanak lelaki berusia lingkungan enam bulan terkena gigitan haiwan kecil ini di dalam lubang telinganya.
Bayi bernama Fateh itu dikatakan telah lima hari menangis tanpa henti menahan kesakitan yang dialaminya.
Bimbang dengan keadaan itu, ibu bapanya membawa bayi berkenaan ke hospital pakar dan ternyata sebab kesakitan tersebut adalah gigitan kutu babi.

Orang ramai yang pernah mempunyai pengalaman sama turut berkongsi kisah mereka masing-masing.
“Anak saya Zara umur lima tahun suka sangat main kucing, awalnya dia tidak beritahu telinganya sakit sehingga saya marah kerana tidak mahu ikat rambut.
“Saya periksa telinga dia, rupanya kutu babi dah gigit. Merah dan bengkak. Papanya buang menggunakan penyepit. Kesian dia,” jelas Zura Fezura.
“Saya sendiri penah kena gigit, sakit sehingga lenguh tangan kanan saya ketika itu.
“Paling ketara apabila kawasan gigitan itu juga menyebabkan kudis, bahaya benda ni. Biasanya kutu babi ada di telinga kucing,” jelas Dae85trueno. – K! ONLINE.


KKM tingkat kapasiti pemantauan individu
Oleh SITI A'ISYAH SUKAIMI

11 Februari 2022, 6:57 pm
PUTRAJAYA – Individu yang dipantau di rumah melalui Pusat Penilaian Covid-19 Maya (VCAC) semakin meningkat dengan mendadak melibatkan bilangan yang dipantau pada masa ini sebanyak 100,000 orang berbanding 30,000 orang pada tiga minggu lalu.
Timbalan Ketua Pengarah Kesihatan (Kesihatan Awam), Datuk Dr. Chong Chee Kheong berkata, sehubungan itu Kementerian Kesihatan (KKM) akan meningkatkan kapasiti pemantauan kepada 200,000 individu menjelang minggu hadapan.
Katanya, mengambil kira langkah-langkah yang telah diambil sepanjang enam bulan lalu dalam memperkukuhkan VCAC, KKM kini mempunyai keupayaan meningkatkan kapasiti untuk memantau individu yang menjalani isolasi atau perintah pengawasan dan pemantauan di rumah.
“Penubuhan Pasukan Bertindak Pantas Covid-19 Kebangsaan (RRTF) yang diumumkan Menteri Kesihatan pada 7 Februari telah pun mula meneliti situasi dari segi kapasiti katil Covid-19 dan situasi pemantauan individu di rumah.
“Bagi situasi semasa kapasiti katil Covid-19 adalah mencukupi dan mampu menampung jumlah kes semasa kerana bilangan kes dalam kalangan kategori tiga, empat dan lima adalah kurang daripada satu peratus,” katanya dalam satu kenyataan hari ini.
Dalam pada itu, beliau berkata, beberapa hari kebelakangan ini, bilangan kes Covid-19 telah meningkat kepada bilangan yang hampir sama pada bulan Ogos dan September tahun lalu namun situasi hari ini adalah jauh berbeza. – K! ONLINE.


200 sneaker Louis Vuitton, Air Force 1 dilelong RM105 juta
Oleh KOSMO!

11 Februari 2022, 6:30 pm
BANDAR RAYA NEW YORK – Firma lelongan, Sotheby’s, mengumumkan menjual sebanyak 200 pasang sneaker edisi terhad Louis Vuitton dan Air Force 1 oleh Nike pada harga rekod baharu berjumlah AS$25.3 juta (RM105.9 juta), lapor stesen penyiaran CNN semalam.
Koleksi sneaker tersebut direka oleh mantan Pengarah Seni bagi pakaian lelaki Louis Vuitton, mendiang Virgil Abloh bagi koleksi Musim Bunga-Panas 2022 jenama mewah itu.
Sotheby’s berkata, harga jualan terkumpul itu adalah lapan kali ganda melebihi jangkaan awal iaitu AS$3 juta (RM12.6 juta).
Firma itu turut memaklumkan bahawa ia telah menerima sejumlah 10,000 bidaan, dengan 40 peratus daripadanya adalah pembida dari Asia. Lebih dua pertiga daripada pembida pula berusia bawah 40 tahun.
“Penyertaan global yang diterima dalam acara lelongan ini membuktikan warisan Abloh sebagai antara artis seni dan pereka paling berwawasan bagi generasinya,” kata Ketua Pegawai Eksekutif Sotheby’s, Charles F. Stewart.
Hasil lelongan itu akan disalurkan kepada Dana Biasiswa Virgil Abloh ‘Post-Modern’ iaitu sebuah badan amal yang ditubuhkan untuk menyokong pendidikan pelajar cemerlang berketurunan kulit hitam, Afrika Amerika dan Afrika. – AGENSI


2 Setiausaha Politik Menteri individu terbaharu isytihar harta
Oleh KOSMO!

11 Februari 2022, 6:06 pm
PETALING JAYA – Setiausaha Politik Menteri Luar Negeri, Muhammad Mujahidin Zulkiffli merupakan antara individu terkini yang mengisytiharkan harta kepada Suruhanjaya Pencegahan Rasuah Malaysia (SPRM).
Mujahidin menyerahkan pengisytiharan itu kepada SPRM pada 5 Januari lalu.
Menurut maklumat laman itu, pendapatan bulanan Setiausaha Politik kepada Datuk Seri Saifuddin Abdullah itu merekodkan RM32,350 dengan jumlah aset sebanyak RM2.5 hingga RM5 juta.
Turut mengisytiharkan harta pada tahun lepas ialah Setiausaha Politik Menteri di Jabatan Perdana Menteri, Muhammad Islahuddin Abas pada 19 November lalu dengan pendapatan bulanan sebanyak RM 17,884 dengan jumlah aset bernilai kurang daripada RM1 juta.
Mohd. Fahmi merupakan Setiausaha Politik Datuk Dr. Abd Latiff Ahmad. -K! ONLINE


10 cabaran kritikal perniagaan masa kini
Oleh KOSMO!

11 Februari 2022, 5:33 pm
PETALING JAYA – Mentor Usahawan, Datuk Wira Dr. Azizan Osman akan berkongsikan perspektif 10 cabaran bisnes pada tahun 2022 dalam Live Session di saluran Telegram Azizan Osman Official pukul 8 pagi, Ahad ini.
Menurutnya, banyak perkara dikaji beliau dalam tempoh dua minggu lalu antaranya sentimen pasaran, kadar inflasi dengan kenaikan harga barang yang telah pun dijangka, malah disebut-sebut sejak Ogos tahun lalu.
Jelasnya, kenaikan harga sesetengah barangan dilihat mencapai antara 30 peratus dan lebih 100 peratus ketika ini.
“Sebab itu kritikalnya untuk semua sedar perkara ini, terutamanya pemilik bisnes kerana tahun ini tidak menjanjikan laluan mudah.
“Saya melihat bagi mereka yang menjalankan bisnes ketika ini, perniagaan mereka berisiko akan lingkup jika masih kekal melakukan perkara yang sama seperti biasa,” katanya kepada pemberita.
Azizan menambah, pasaran ketika ini bergerak perlahan, manakala inflasi mengakibatkan orang ramai lebih berhati-hati ketika berbelanja .

“Apabila pasaran perlahan, peniaga pula sebaliknya perlu lebih pantas dan memanfaatkan sepenuhnya semua platform yang ada.
“Semua dijemput bersama dengan saya Ahad ini, khasnya buat bangsa usahawan terutama pemilik bisnes yang masih tidak melihat jalan keluar ketika ini,” ujarnya.
Mereka yang berminat boleh klik di sini untuk menyertai saluran Telegram Azizan Osman (Official). – K! ONLINE


KDNK negara catat peningkatan pada suku keempat 2021
Oleh EDDY AQMAL MOHAMED HAMIDI

11 Februari 2022, 6:51 pm
PUTRAJAYA – Keluaran Dalam Negeri Kasar (KDNK) Malaysia mencatatkan peningkatan sebanyak 3.6 peratus pada suku keempat 2021 (S4 2021) berbanding penguncupan sebanyak 3.4 peratus dalam tempoh sama tahun lalu.
Menteri Kewangan, Tengku Datuk Seri Zafrul Tengku Abdul Aziz berkata, pertumbuhan KDNK bulanan kembali positif sepanjang S4 2021 dan momentum pemulihannya terus mencatat pertumbuhan sebanyak 2.6 peratus pada Disember, susulan pertumbuhan yang memberangsangkan pada November sebanyak 5.4 peratus dan 2.7 peratus pada Oktober 2021.
“Pertumbuhan ini mencerminkan penambahbaikan momentum pemulihan ekonomi negara yang akan diperkukuh dengan pemberian dos penggalak di bawah Program Imunisasi Covid-19 Kebangsaan (PICK), serta peralihan seluruh negara ke Fasa 4 Pelan Pemulihan Negara.
“Secara keseluruhan, tanda-tanda pemulihan ekonomi jelas kelihatan melalui prestasi KDNK Malaysia bagi tahun 2021 dengan pertumbuhan sebanyak 3.1 peratus, berbanding penguncupan sebanyak 5.6 peratus pada tahun sebelumnya,” katanya dalam satu kenyataan hari ini.
Menurut beliau, prestasi ekonomi S4 2021 yang memberangsangkan telah disokong oleh penambahbaikan dalam pasaran buruh dengan kadar pengangguran berkurang kepada 4.2 peratus dan nilai jualan sektor pembuatan yang meningkat sebanyak 15.5 peratus pada Disember lalu.
“Perdagangan luar negeri mencatat rekod tertinggi sepanjang suku keempat di mana jumlah dagangan negara pada 2021 melebihi paras RM2 trilion dengan peningkatan tahunan sebanyak 24.8 peratus iaitu pertumbuhan tertinggi sejak tahun 1994.

“Pertumbuhan ini disumbang oleh aktiviti ekonomi global yang kukuh khususnya dalam
kalangan rakan dagang utama negara dan pelaburan langsung asing (FDI) Malaysia mencatat
aliran masuk bersih berjumlah RM24.7 bilion pada S4 2021 menjadikan jumlah FDI tahun 2021
melebihi RM50 bilion (2020: RM14.6 bilion),” katanya.
Jelas Tengku Zafrul, dari segi pasaran kewangan Malaysia, sistem perbankan adalah kukuh dengan nisbah perlindungan mudah tunai mencatat 154 peratus pada Disember 2021 manakala rizab antarabangsa Malaysia kekal tinggi pada akhir Disember 2021 dengan jumlah sebanyak AS$116.9 bilion. – K! ONLINE.


5 pegawai kanan Mara hadir beri keterangan di SRPM
Oleh SITI A'ISYAH SUKAIMI

11 Februari 2022, 6:09 pm
PUTRAJAYA – Seramai lima individu hadir ke Suruhanjaya Pencegahan Rasuah Malaysia (SPRM) hari ini, bagi memberi keterangan berhubung dakwaan terdapat isu integriti dan salah guna kuasa membabitkan kakitangan Majlis Amanah Rakyat (Mara).
Perkara tersebut disahkan oleh Ketua Pesuruhjaya SPRM, Tan Sri Azam Baki yang memaklumkan kelima-lima individu itu tiba pukul 3 petang di sini.
Difahamkan, kesemua mereka masih berada di dalam bangunan Ibu Pejabat SPRM serta belum meninggalkan tempat tersebut.
Semalam media tempatan melaporkan, lima pegawai kanan yang didakwa terlibat dalam isu integriti dan salah guna kuasa membabitkan Mara dijangka akan dipanggil oleh SPRM hari ini.
Menurut laporan media yang memetik satu sumber memberitahu, kesemua mereka akan dipanggil ke ibu pejabat suruhanjaya berkenaan bagi dirakamkan keterangan hari ini.
Dalam pada itu, Azam turut memaklumkan bahawa kesemua individu tersebut akan dilepaskan selepas keterangan kesemua mereka selesai dirakam.-K! ONLINE


Skandal ‘Currygate’ cetus kemarahan rakyat Singapura
Oleh KOSMO!

11 Februari 2022, 6:44 pm
SINGAPURA – Akhbar New York Times hari ini memadamkan klip video menunjukkan seorang penulis berpangkalan di Taiwan memasak  ‘kari ayam Singapura’ selepas pengkritik-pengkritik  yang berang dari pulau berkenaan, mendakwa bahawa masakan tersebut menyerupai sisa kumbahan, jauh sekali  hidangan tempatan.
Rakyat Singapura amat berbangga dengan tradisi masakan mereka, yang menggabungkan pengaruh daripada penduduk berbilang etnik di negara  pulau itu. Mereka juga sensitif terhadap percubaan gagal oleh orang luar untuk menggambarkan hidangan tempatan.
Kontroversi bermula apabila New York Times menyiarkan rakaman video pada bulan ini di akaun Instagram  nytcooking yang memaparkan Clarissa Wei menunjukkan cara memasak kari ayam Singapura.
Clarissa adalah seorang wartawan bebas Amerika yang berpangkalan di Taipei.
Media sosial di negara kota itu menyala dengan api kemarahan, manakala pengkritik-pengkritik  mengatakan, hidangan itu kelihatan seperti air longkang yang kotor dan bukannya kari tempatan asli.
“Saya minta maaf tetapi apakah ini? Sebagai rakyat Singapura, saya tidak pernah melihat mana-mana versi kari ayam yang kelihatan seperti ini daripada mana-mana kumpulan etnik utama,” kata satu komen di media sosial.

Digelar  ‘Currygate’ oleh media tempatan, saga  masakan itu  menerima liputan kritikal tanpa henti selama beberapa hari sebelum akhbar berkenaan akhirnya tunduk kepada tekanan dan menarik balik klip video itu.
“Selepas mendengar maklum balas anda, kami telah mengalih keluar video itu,” kata mesej pada akaun nytcooking yang mempunyai seramai 3.4 juta pengikut.
Video itu mengiringi artikel yang ditulis Wei untuk Times mengenai pelbagai makanan yang dinikmati oleh rakyat Singapura semasa perayaan Tahun Baharu  Cina. – AFP


Lelaki dicari bantu kes remaja perempuan bunuh bayi
Oleh NIK NUR IZZATUL HAZWANI NIK ADNAN

11 Februari 2022, 5:52 pm
KEMAMAN – Seorang lelaki diminta tampil untuk membantu siasatan kes seorang remaja perempuan berusia 15 tahun yang disyaki membunuh bayinya pada Selasa lalu.
Ketua Polis Daerah Kemaman, Superintendan Hanyan Ramlan berkata, individu terbabit yang dikenali Mohammad Hazuarie Hassan, 20, kini dipercayai berada di utara Terengganu.
“Kita telah mencari di rumahnya di daerah ini tetapi dia tiada dipercayai sudah melarikan diri.
“Saya minta dia menyerah diri secara sukarela bagi membantu siasatan,” katanya ketika dihubungi Kosmo! di sini semalam.
Hanyan berkata, orang ramai yang mengenali atau mempunyai maklumat tentang Mohammad Hazuarie juga dimohon membantu dengan menghubungi pegawai penyiasat, Inspektor Muhammad Afif Mohd Amin di talian 012-6380342 atau mengunjungi balai polis terdekat.
Kosmo! pada Rabu lalu melaporkan remaja perempuan berusia 15 tahun disyaki menikam bayi lelaki yang dilahirkannya sehingga mati. – K! ONLINE


4 cedera, kereta terbabas langgar gerai makan
Oleh NUR NABILAH RAHMAT

11 Februari 2022, 5:42 pm
KLUANG – Empat pekerja gerai makanan cedera selepas dilanggar sebuah kereta jenis Nissan Sentra yang terbabas dalam kejadian di Kilometer 53.5 Jalan Batu Pahat – Mersing di sini, semalam.
Timbalan Ketua Polis Daerah Kluang, Deputi Superintendan Abdul Razak Abdullah Sani berkata, kejadian berlaku pada pukul 6 petang membabitkan seorang pemandu lelaki berusia 22 tahun dari arah Kluang ke Kampung Gajah yang telah terbabas akibat hilang kawalan.
“Sebuah kereta Nissan Almera dan sebuah motosikal Honda yang diletakkan di kawasan itu turut rosak akibat kemalangan tersebut.
“Empat pekerja gerai yang berusia 20 hingga 26 tahun turut mengalami kecederaan di bahagian tangan dan kaki.
“Tiada unsur dadah atau mabuk dialami pemandu kereta,” katanya ketika dihubungi hari ini.
Beliau berkata, kes disiasat di bawah Seksyen 43 (1) Akta Pengangkutan Jalan 1987.-K! ONLINE


Tiada sebab tangguh PRN Johor kecuali darurat – PM
Oleh MOHD SHARKAWI LONDING

11 Februari 2022, 5:57 pm
TANGKAK – Proses Pilihan Raya Negeri (PRN) Johor yang ditetapkan pada 12 Mac depan oleh Suruhanjaya Pilihan Raya (SPR) tidak boleh ditangguhkan kecuali terdapat pengisytiharan darurat.
Perdana Menteri, Datuk Seri Ismail Sabri Yaakob bagaimanapun berkata, darurat tidak mungkin akan diadakan kerana tidak mempunyai sebab yang kukuh selain kerajaan tidak bercadang menyekat pergerakan rakyat sekali lagi.
Beliau berkata, darurat juga tidak hanya boleh melibatkan Johor sahaja bagi mengelak PRN dilakukan kerana jika mengambil kira jumlah kes yang tinggi kelmarin, ia melibatkan seluruh negara.
“Hanya ada satu sahaja yang membolehkan kita tangguh pilihan raya iaitu adakan darurat. Apabila dewan dibubarkan, PRN ditetap tarikh (maka) kalau nak tangguh hanya dengan umum darurat
“Tetapi saya percaya perkara ini tak akan berlaku sebab di Melaka sebelum ini pun kes ada. Malah, Kementerian Kesihatan dan saya sendiri ada cakap bahawa kita terpaksa hidup bersama Covid-19 sebagai endemik sama seperti penyakit lain,” katanya.
Beliau berkata demikian pada sidang akhbar selepas menghadiri program Ramah Mesra bersama Jentera Barisan Nasional (BN) Parlimen Ledang di Dewan Putra, Padang Lerek, di sini hari ini.

Yang turut hadir, Menteri Besar, Datuk Seri Ir. Hasni Mohammad dan Ketua UMNO Bahagian Ledang, Datuk Ir. Hamim Samuri.
Ismail Sabri yang juga Naib Presiden UMNO mengulas kenyataan Majlis Presiden Pakatan Harapan (PH) yang menggesa kerajaan menangguhkan PRN Johor atau membenarkan parti yang bertanding untuk berkempen secara terbuka.
Majlis Presiden PH berkata, ia bagi memastikan tiada pihak menjadikan peningkatan kes Covid-19 sebagai alat bagi tujuan politik walaupun kes jangkitan harian menunjukkan trend peningkatan akibat varian Omicron.
Mengulas lanjut, ujar Perdana Menteri, prosedur operasi standard (SOP) melibatkan PRN Johor akan diumumkan oleh SPR seperti dalam siri PRN lalu bagi memastikan perjalanan pilihan raya itu berjalan lancar.
Sementara itu, beliau mengulangi jaminan bahawa kerajaan juga tidak akan mengadakan Perintah Kawalan Pergerakan (PKP) di seluruh negara kecuali secara bersasar seperti yang dilakukan ketika ini.
Menurutnya, jika PKP dilaksanakan semula, pelbagai pihak khususnya yang terlibat dalam sektor ekonomi dan pelancongan akan terjejas teruk atau gulung tikar.- K! ONLINE


Amaran cuaca buruk di Sabah, Sarawak malam ini
Oleh FITRI HAZIM

11 Februari 2022, 5:32 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di Sabah dan Sarawak malam ini.
MetMalaysia dalam laporannya berkata, cuaca buruk itu dijangka berlaku sehingga pukul 8 malam.
“Di Sarawak, amaran dikeluarkan di beberapa kawasan melibatkan Kuching, Sibu (Selangau), Mukah (Matu, Dalat dan Mukah), Kapit (Kapit, Bukit Mabong dan Belaga), Bintulu dan Miri (Subis dan Miri).
“Manakala di Sabah, cuaca buruk tertumpu di kawasan Pedalaman (Kuala Penyu, Beaufort dan Tambunan), Pantai Barat, Sandakan (Telupid, Kinabatangan, Beluran dan Sandakan) dan Kudat (Kota Marudu),” katanya dalam satu kenyataan hari ini.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. -K! ONLINE.


Lebih 200 penduduk bantah asrama warga asing
Oleh NOOR HASLIZA NUSI

11 Februari 2022, 5:09 pm
GEORGE TOWN – Lebih 200 penduduk Teluk Kumbar berkumpul secara aman hampir dua jam bagi mendesak Kerajaan Negeri Pulau Pinang memutuskan pembatalan pembinaan asrama warga asing di kawasan itu dalam kadar segera.
Demonstrasi aman bermula pada pukul 2.30 petang itu diadakan berhampiran tapak binaan di Lot 1859, 1860 dan 1865 di Tingkat Teluk Kumbar turut dihadiri 20 wakil pertubuhan bukan kerajaan (NGO), nelayan dan parti politik.
Pengerusi Jawatankuasa Bertindak Bantahan, Datuk Prof. Emeritus Muhammad Idiris Saleh berkata, bantahan kali kedua itu diadakan selepas penduduk masih tidak mendapat sebarang maklum balas termasuk tindakan pembatalan projek daripada pihak kerajaan.
Menurutnya, masih belum terlambat untuk penduduk menyatakan bantahan pembinaan bangunan asrama di kawasan penempatan penduduk tempatan meskipun pagar pembangunan telah dibangunkan di tapak projek terbabit.
“Kami mahu kerajaan negeri membatalkan segera projek ini dalam kadar segera. Pemimpin tempatan bersama penduduk Teluk Kumbar akan terus membantah sekeras-kerasnya pembangunan tersebut.
“Projek ini hanya menguntungkan pemaju namun memberi kesan buruk kepada penduduk tempatan. Kami akan terus berdemonstrasi selagi kerajaan negeri tidak menyatakan pembatalan projek asrama yang dikatakan akan menempatkan hampir 50,000 pekerja asing,” katanya di sini hari ini. – K! ONLINE


Lelaki mengamuk di lampu isyarat ada masalah psikiatri
Oleh NOR SHAFAWATI YUP

11 Februari 2022, 5:00 pm
SEREMBAN – Pihak polis telah berjaya mengesan seorang lelaki yang tiba-tiba mengamuk dan memaki pengguna jalan raya di persimpangan lampu isyarat berdekatan Centre Point Seremban di sini seperti yang tular dalam sebuah video di media sosial Facebook semalam.
Ketua Polis Daerah Seremban, Asisten Komisioner Nanda Maarof berkata, lelaki berusia 38 tahun itu yang juga pemandu sebuah kenderaan jenis Perodua Alza telah hadir di Bahagian Trafik Ibu Pejabat Polis Daerah (IPD) Seremban pada pukul 8.30 pagi tadi untuk membantu siasatan.
“Bertindak atas maklumat yang diperoleh, pihak Bahagian Siasatan dan Penguatkuasaan Trafik IPD Seremban telah menghubungi pemilik kenderaan jenis Perodua Alza tersebut sebelum dia hadir hari ini untuk tujuan siasatan lanjut.
“Lelaki itu mengesahkan bahawa dia adalah individu yang terlibat dalam rakaman video yang tular dan hasil siasatan lanjut pemandu itu turut mengaku ketika kejadian pada 8 Februari lalu dia berada dalam keadaan tertekan serta gagal mengawal diri,” katanya dalam kenyataan di sini hari ini.
Menurut Nanda, lelaki itu merupakan seorang pesakit yang mempunyai rekod rawatan mental di Wad Psikiatrik Hospital Tuanku Ja’afar (HTJ) Seremban dan masih menjalani rawatan susulan.
Jelas Nanda, tiada sebarang kecederaan dilaporkan ketika kejadian tersebut berlaku dan kes disiasat di bawah Seksyen 48(1) Akta Pengangkutan Jalan 1987 kerana membuat galangan disebabkan kenderaan di atas jalan

“Jika sabit kesalahan boleh didenda tidak kurang daripada RM1,000 dan tidak lebih daripada RM5,000 atau dipenjarakan selama tempoh tidak kurang daripada satu tahun atau kedua-duanya. Siasatan lanjut masih dijalankan,” katanya.
Semalam Kosmo! melaporkan, sebuah video berdurasi satu minit 32 saat yang dikongsikan di laman Facebook ‘Inforoadblock’ tular yang memaparkan tindakan seorang lelaki yang memandu Perodua Alza telah menghentikan kenderaannya di persimpangan lampu isyarat terbabit.
Lelaki itu diihat keluar dari kenderaannya dan bertindak memaki hamun beberapa pengguna jalan raya di kawasan tersebut.
Dia kemudian menaiki semula kenderaannya sebelum meninggalkan kawasan terbabit. -K! ONLINE


1,055 sekolah dijadikan PPV PICKids bermula Isnin ini
Oleh PETAH WAZZAN ISKANDAR

11 Februari 2022, 4:41 pm
PUTRAJAYA – Sebanyak 1,055 buah sekolah telah dikenalpasti untuk dijadikan Pusat Pemberian Vaksin (PPV) Program Imunisasi Covid -19 Kebangsaan Kanak-kanak (PICKids) yang bermula beroperasi selewat-lewatnya isnin ini.
Pengerusi Jawatankuasa Bertindak Imunisasi Covid-19 Kanak-kanak (CITF-C), Datuk Dr. Noor Azmi Ghazali berkata, ia adalah satu lagi pendekatan yang akan dilaksanakan dengan kerjasama Kementerian Pendidikan (KPM) bagi memudahkan dan mempercepatkan lagi proses pemberian vaksin kepada murid sekolah rendah iaitu PPV Sekolah.
Beliau yang juga Timbalan Menteri Kesihatan 1 berkata, kesemua 1,055 sekolah ini akan menjadi pusat pemberian vaksin kepada murid di sekolah tersebut dan murid daripada sekolah-sekolah berdekatan.
Katanya, bagi pemberian vaksin di sekolah, senarai nama kanak-kanak yang layak akan disediakan oleh pihak sekolah dan dijangka jumlah PPV sekolah akan bertambah dari masa ke masa.
“Pemberian vaksin dilaksanakan oleh pasukan kesihatan sekolah atau pengamal perubatan swasta. Ibu bapa serta penjaga yang mempunyai aplikasi MySejahtera perlu mendaftar kanak-kanak sebagai tanggungan dalam MySejahtera bagi mendapatkan janji temu vaksin dan sijil digital vaksinasi.
“Bagi ibu bapa atau penjaga yang tidak mempunyai aplikasi MySejahtera tidak perlu bimbang kerana tarikh dan lokasi janji temu akan dimaklumkan oleh pihak pengurusan sekolah,” katanya dalam satu kenyataan hari ini. -K! ONLINE


Tabung simpanan SSPN cecah RM10.8 bilion libatkan 5.2 juta akaun
Oleh AHMAD SHAHERMAN SHAMSURI

11 Februari 2022, 4:54 pm
PETALING JAYA – Skim Simpanan Pendidikan Nasional (SSPN) berjaya mengumpul tabungan sebanyak RM10.8 bilion setakat 31 Disember lalu.
Menteri Pengajian Tinggi, Datuk Seri Dr. Noraini Ahmad berkata, jumlah tabungan itu adalah hasil pembukaan 5.2 juta akaun SPPN sehingga hujung tahun lalu.
Beliau berkata, dengan pengenalan SSPN oleh Perbadanan Tabung Pendidikan Tinggi Nasional (PTPTN), ia memberikan keistimewaan dan manfaat untuk rakyat di negara ini.
“Sebagai contoh menerusi simpanan di bawah SSPN Prime, Geran Sepadan secara percuma sehingga RM10,000.
“Ia ditawarkan kepada pendeposit sekiranya anak mereka berjaya menyambung pelajaran ke mana-mana institusi pengajian tinggi (IPT) yang dikitiraf oleh kerajaan,” katanya.
Beliau berkata demikian ketika berucap pada Program Sumbangan Simpan SSPN Kepada Pelajar Asnaf Merbok di Sungai Petani hari ini.

Turut hadir Ahli Lembaga Pengarah KEDA, Datuk Annuar Ahmad, Ketua Eksekutif PTPTN, Ahmad Dasuki Abdul Majid dan Penolong Pegawai Pendidikan Daerah Kuala Muda/ Yan, Khairil Azani Arzmi.
Pada majlis itu, seramai 50 orang pelajar asnaf dari sekolah rendah sekitar kawasan Merbok menerima sumbangan Simpan SSPN Prime yang dilaksanakan melalui Wakalah Zakat Negeri Kedah melibatkan peruntukkan sebanyak RM5,000.-K! ONLINE


MPK tawar 29 lokasi bazar di Klang
Oleh ABDUL RAZAK IDRIS

11 Februari 2022, 5:19 pm
KLANG – Majlis Perbandaran Klang (MPK) menawarkan sebanyak 29 lokasi bagi permohonan Bazar Juadah dan Bazar Aidilfitri tahun ini.
Pengarah Komunikasi Korporat MPK, Norfiza Mahfiz berkata, secara pecahan bagi Bazar Juadah sempena Ramadan melibatkan 27 lokasi dengan 887 tapak keseluruhan.
Katanya, permohonan bagi tapak bazar itu dibuka pada 28 Februari ini.
“Bazar Aidilfitri pula disediakan 300 tapak keseluruhan dengan hanya melibatkan dua lokasi iaitu Jalan Taiping (248 tapak) dan Lorong Selamat (52).
“Mereka berminat boleh memohonnya mulai 28 Februari sehingga 11 Mac ini,” katanya dalam kenyataan hari ini.
Beliau menjelaskan bayaran dikenakan adalah RM150 bagi tapak yang tidak digunakan untuk pasar malam manakala RM130 bagi tapak yang digunakan.

“Borang permohonan boleh didapati secara dalam talian melalui Sistem Permohonan Permit Perniagaan Sementara dengan melayari portal Majlis Perbandaran Klang (https://iportal.mpklang.gov.my/PermitOnline),” katanya. – K! ONLINE


PRN Johor: 4 petugas media positif Covid-19
Oleh MOHAMAD FAIZAL HASHIM

11 Februari 2022, 4:43 pm
JOHOR BAHRU – Seramai empat petugas media yang membuat liputan sempena Pilihan Raya Negeri (PRN) Johor disahkan positif Covid-19 setakat ini.
Presiden Kelab Media Johor (KMJ), Mohamad Fauzi Ishak berkata, susulan daripada itu sekurang-kurangnya lima lagi diarah menjalani kuarantin kendiri.
Beliau berkata, perkara itu itu agak membimbangkan dan menuntut petugas media yang lain dinasihatkan untuk terus mematuhi prosedur operasi standard (SOP) bagi mengekang penularan jangkitan Covid-19.
“Berikutan perkembangan itu, KMJ akan mengedarkan kit Ujian Kendiri Rapid Antigen (RTK-Ag) kepada petugas media Johor yang membuat liputan PRN Johor sebagai langkah pencegahan dan berjaga-jaga.
“Ia akan diedarkan sebelum hari penamaan calon bagi membolehkan petugas media bersedia dan membuat ujian kendiri sebelum keluar bertugas.
“Petugas media juga dinasihatkan sentiasa berwaspada dan melakukan ujian kendiri secara rawak. Jika tidak sihat, dinasihatkan petugas media tidak keluar membuat liputan sebagai langkah berjaga-jaga,” katanya ketika dihubungi hari ini. -K! ONLINE


India mansuh kuarantin tujuh hari untuk ketibaan pelancong asing
Oleh KOSMO!

11 Februari 2022, 5:30 pm
NEW DELHI – Kementerian Kesihatan dan Kesejahteraan Keluarga India semalam mengeluarkan garis panduan disemak semula dengan mengesyorkan pelancong asing menjalani pemantauan kendiri selama 14 hari, manakala perintah kuarantin di rumah selama tujuh hari sebelum ini akan dimansuhkan, lapor laman berita Wion News.
Garis panduan yang lebih mudah dipatuhi pelancong antarabangsa itu akan berkuat kuasa mulai Isnin ini.
Mengikut garis panduan baharu tersebut, pelancong antarabangsa kini boleh memilih untuk memuat naik sijil lengkap vaksinasi Covid-19 daripada senarai 82 negara terpilih di samping memuat naik keputusan negatif ujian real-time Reverse Transcription Polymerase Chain Reaction (RT-PCR) yang dilakukan 72 jam sebelum perjalanan.
Antara pelancong yang tersenarai dalam garis panduan baharu itu termasuk dari Australia, Kanada, Cuba, Denmark, Hong Kong, Iran, Maldives, Israel, Mexico, Nepal, New Zealand, Oman, Qatar, Singapura, Arab Saudi dan Amerika Syarikat.
Penetapan kategori negara berisiko dan lain-lain juga dimansuhkan.
“Oleh itu, keperluan pelancong dari negara-negara berisiko untuk menjalani ujian setelah tiba dan menunggu keputusan keluar telah dimansuhkan,’’ kata Menteri Kesihatan, Mansukh Mandaviya dalam satu kenyataan di laman Twitter

“Penumpang yang tiba dan yang didapati bergejala harus segera diasingkan dan dibawa ke kemudahan perubatan. Dua peratus daripada jumlah penumpang dalam penerbangan akan menjalani ujian secara rawak di lapangan terbang. Jika didapati positif, sampel pelancong tersebut akan dihantar untuk ujian penjujukan genom,’’ demikian menurut garis panduan rasmi tersebut.
Kontak rapat kepada penumpang yang diuji positif hendaklah dikenal pasti dan diuruskan mengikut protokol.
“Kontak rapat kepada pelancong yang diuji positif Covid-19 ialah penumpang yang duduk di barisan sama, tiga baris di hadapan dan tiga baris di belakang bersama kru kabin yang dikenal pasti,’’ jelas kenyataan itu. – Agensi


Kawal bilangan pelajar perubatan elak isu doktor kontrak berulang
Oleh ZULKIFLI MANZOR

11 Februari 2022, 5:29 pm
PETALING JAYA – Bilangan pelajar baharu dalam bidang perubatan masih perlu dikawal walaupun kerajaan mengumumkan jawatan tetap doktor akan dibuka bermula tahun 2023 hingga 2025.
Presiden Persatuan Perubatan Malaysia (MMA), Dr. Koh Kar Chai berkata, langkah itu bagi mengelakkan isu lambakan doktor dibawah Kementerian Kesihatan Malaysia (KKM) berstatus kontrak berulang.
“Kami berterima kasih kepada Menteri Kesihatan kerana akhirnya kita melihat ada cahaya di hujung terowong dalam isu yang telah lama berpanjangan ini.
“Ketika jawatan tetap baharu akan dibuka setiap tahun seperti diumumkan, jumlah pelajar baharu perubatan dalam negara masih perlu dikawal,” katanya dalam satu kenyataan akhbar semalam.
Kenyataan akhbar itu merupakan kenyataan bersama beliau dan Gerakan Hartal Doktor Kontrak, Persatuan Perubatan Islam Malaysia (IMAM) serta Malaysian Medics International (MMI).
Terdahulu, Kar Chai berkata, pengumuman Kementerian Kesihatan Malaysia (KKM) menambah 800 jawatan tetap untuk pakar perubatan secara tahunan dialu-alukan.

Menurut beliau, KKM namun diharap menambah jumlah jawatan itu bagi mencapai sasaran seramai 18,000 doktor pakar di negara ini menjelang tahun 2025.
Kelmarin, Menteri Kesihatan, Khairy Jamaluddin Abu Bakar memaklumkan sebanyak 8,686 jawatan tetap tambahan membabitkan pegawai perubatan, pegawai pergigian dan pegawai farmasi akan diwujudkan di KKM sepanjang tempoh 2022 sehingga 2025.
Daripada jumlah itu, sebanyak 4,186 jawatan tetap tambahan akan diwujudkan di KKM pada tahun ini bagi tujuan melantik seramai 3,586 pegawai perubatan, 300 pegawai pergigian dan 300 pegawai farmasi.
Selain itu, sekurang-kurangnya 1,500 jawatan tetap pegawai perubatan, pegawai pergigian dan pegawai farmasi juga akan diwujudkan di KKM pada setiap tahun mulai tahun 2023 hingga 2025. – K! ONLINE


Filem Operasi UFO bajet terhad, kualiti habis baik
Oleh MOHD. HAIKAL ISA

11 Februari 2022, 4:43 pm
MULA ditayangkan sejak 5 Februari menerusi saluran Astro First, filem televisyen bertemakan komedi drama, Operasi UFO disifatkan sebuah karya yang boleh dibanggakan.
Perkara tersebut diakui sendiri pengarahnya, Khairul Anuar Mat Noor atau dikenali sebagai Abang Warna yang memaklumkan naskhah tersebut sebenarnya bajet pembikinannya sangat terhad.
“Cukup untuk dikatakan, bajet yang kami keluarkan adalah terhad dan itu bukanlah bajet sebenar untuk supertele ataupun filem. Kami tiada masalah apabila lewat ditayangkan kerana memakan masa dalam proses suntingan.
“Kebetulan juga penyunting kami mempunyai banyak projek yang perlu diselesaikan. Filem ini juga banyak kali diperbetulkan terutama dari segi muzik, gambar, ‘cutting point’ dan lain-lain lagi,” katanya.
Bagaimanapun, menurut Abang Warna, bajet yang ada dimanfaatkan sebaiknya dalam menghasilkan kualiti yang bagus untuk tayangan penonton di rumah.
Pengarah filem Operasi UFO, Abang Warna (depan) bersama kru teknikal di lokasi penggambaran.
“Untuk menghasilkan naskhah yang baik dengan bajet rendah memang sangat sukar. Jika ada bajet setiap proses penggambaran akan menjadi mudah dan akan dapat hasil yang terbaik.

“Cuma apabila bajet yang terhad kita tidak boleh dapat hasil yang terlalu baik dan banyak kekangan yang timbul.
“Dengan percubaan pertama ini saya harap pada sedikit kejayaan dan dapat membuka mata ‘funder’ (pembiaya) kami agar mereka lebih yakin untuk memberi bajet yang lebih besar dalam penghasilan supertele ataupun filem,” katanya.
ANTARA barisan pelakon hebat filem televisyen, Operasi UFO yang mula ditayangkan di Astro First sejak 5 Februari lalu.
Menariknya, filem terbitan MBC Pictures Sdn. Bhd. itu turut menggunakan elemen kesan khas imej janaan komputer (CGI) sekali gus menjadikan filem sulung terbitan syarikat, boleh dibanggakan.
Abang Warna memberitahu, filem arahannya mengambil masa dua tahun untuk disiapkan sebelum mula ditayangkan.
“Penggambaran dijalankan pada bulan September 2020 dan memakan masa sedikit disebabkan proses suntingan yang menggunakan CGI. Pada masa sama, untuk kami mendapatkan kelulusan Astro First juga agak memakan masa.
“Kami menjalankan penggambaran ini selama 10 hari dan lokasinya di sekitar Kuala Lumpur. Lokasi lain di Batu Pahat, Johor kerana kami ingin mendapatkan suasana ladang nanas di sana,” katanya.
Filem Operasi UFO dibintangi oleh Wan Hanafi Su, Fauziah Nawi, Sharif ZERO, Jasmin Hamid, Lousi Alissa Chong, Rozita Che Wan, Redza Rosli, Fahrin Ahmad, Vicha, Adeline Tsen, Hairi Safwan, Laura Olivia, Munir Pak Pandir, Wan Shade dan Mulyady Rudy.
Filem berkenaan mengisahkan tentang perjalanan sekumpulan sahabat yang lari dari penderitaan di rumah orang tua dan mengejar UFO (mahkluk asing) yang menjanjikan kehidupan awet muda sepanjang zaman. – K! ONLINE


137 kampung terima manfaat Program Desa Lestari KPLB
Oleh MOHD SYALMIZI HAMID

11 Februari 2022, 5:26 pm
SEBERANG PERAI – Sebanyak 137 buah kampung di seluruh negara setakat ini tersenarai dalam Program Desa Lestari di bawah inisiatif Kementerian Pembangunan Luar Bandar (KPLB) selepas mula diperkenalkan pada tahun 2013.
Menterinya, Datuk Seri Mahdzir Khalid berkata, Program Desa Lestari diwujudkan bagi melonjakkan pengupayaan komuniti dalam merancang serta menjayakan pelaksanaan projek pembangunan di kampung.
“Desa Lestari adalah untuk memperkasa aktiviti ekonomi dan keusahawanan penduduk kampung melalui koperasi dengan membuka peluang pekerjaan baharu serta peluang peningkatan pendapatan kepada penduduk.
“Ia secara tidak langsung akan memajukan kampung yang menyertai program ini selain mengubah cara ke arah penggunaan teknologi digital dan kaedah yang lebih moden dan terkini dalam aktiviti ekonomi,” katanya dalam satu kenyataan hari ini.
Terdahulu, beliau hadir pada Majlis Penyerahan Jentera Tani Program Desa Lestari kepada Koperasi Desa Cemerlang Air Melintas Besar, Kepala Batas Berhad di Kepala Batas di sini.
Menurut Mahdzir, kampung yang terpilih di bawah Program Desa Lestari akan menerima geran peruntukan bantuan pelaksanaan projek-projek ekonomi komuniti yang disalurkan melalui platform koperasi komuniti.

Menurutnya, geran bantuan projek berkenaan meliputi enam sektor utama ekonomi iaitu pertanian, penternakan, pelancongan, perkhidmatan, pembuatan dan peruncitan.- K! ONLINE


2,200 pegawai KPDNHEP pantau harga ayam, telur
Oleh EDDY AQMAL MOHAMED HAMIDI

11 Februari 2022, 3:57 pm
PUTRAJAYA – Kementerian Perdagangan Dalam Negeri Dan Hal Ehwal Pengguna (KPDNHEP) akan berterusan melakukan pemeriksaan dan penguatkuasaan ke atas penjualan ayam serta telur di seluruh negara bagi mengelakkan sebarang peningkatan harga oleh penjual.
Jurucakap kementerian tersebut memaklumkan, tiada sebarang mekanisme berbeza yang akan diambil oleh KPDNHEP dalam melakukan penguatkuasaan sebaliknya kekal dengan menguatkuasakan akta yang telah diwartakan sebelum ini.
“KPDNHEP mempunyai seramai 2,200 pegawai penguat kuasa di seluruh negara yang akan berterusan melakukan pemantauan ke atas penjualan barangan yang dikenakan kawalan harga bagi memastikan tiada pihak yang mengambil kesempatan.
“Pihak KPDNHEP juga tidak akan teragak-agak untuk mengambil tindakan sekiranya terdapat peniaga yang berdegil untuk menaikkan harga kerana harga berkenaan dipersetujui oleh Perdana Menteri sendiri melalui mesyuarat Majlis Tindakan Sara Hidup Negara (NACCOL),” katanya ketika dihubungi hari ini.
Jelas beliau, kedua-dua barangan tersebut telah diberi subsidi oleh kerajaan sepanjang tempoh pelaksanaan Skim Harga Maksimum Keluarga Malaysia (SHMKM) jadi sesiapa yang didapati masih menjual melebih harga ditetapkan sudah melakukan kesalahan di bawah Akta Kawalan Harga dan Antipencatutan 2011 (AKHAP 2011).
“Peniaga yang didapati menjual kedua barangan tersebut melebih harga yang telah diwartakan kerajaan adalah melakukan kesalahan di bawah AKHAP 2011 dan boleh dikenakan tindakan kompaun atau penjara.

“Kesemua barangan yang dikenakan harga barang kawalan akan menggunakan label berwarna merah jambu maka jika ada peniaga yang tidak meletakkan label tersebut, dia juga telah melakukan kesalahan dari segi pelabelan harga dan boleh dikompaun RM1,000,” ujar beliau.
Tambahnya, jika harga pada label berkenaan juga adalah tidak seperti harga yang telah diwartakan, maka AKHAP 2011 juga boleh dilaksanakan ke atas peniaga.
Terdahulu, jemaah menteri dilaporkan bersetuju memberi subsidi ayam dan telur kepada penternak bermula 5 Februari lalu hingga 4 Jun depan iaitu sepanjang tempoh pelaksanaan SHMKM.
Subsidi sebanyak RM0.60 sen per kilogram (kg) diberi kepada penternak ayam selepas mengambil kira harga ayam hidup di peringkat ladang sebanyak RM5.90 per kg dan harga runcit ayam bulat standard sebanyak RM8.90 per kg manakala subsidi telur pula adalah sebanyak RM0.05 sen sebiji bagi semua kategori.- K! ONLINE


‘Mood’ lebih baik, PN boleh menang PRN Johor
Oleh ROHANA MOHD. NAWI

11 Februari 2022, 4:38 pm
KOTA BHARU – Konflik yang berlaku antara Pas dengan UMNO dalam Muafakat Nasional (MN) tidak menjejaskan peluang Perikatan Nasional (PN) untuk berdepan Pilihan Raya Negeri (PRN) Johor.
Timbalan Presiden Pas, Datuk Seri Tuan Ibrahim Tuan Man, ‘mood’ ketika ini sangat baik dengan peluang untuk PN di Johor lebih cerah berbanding suasana dalam Pilihan Raya Umum Ke-14 (PRU-14).
“Pas melihat dari segi ruang kerjasama dan kita sentiasa terbuka untuk mengadakan persefahaman politik terutama dengan rakan-rakan yang boleh menerima kaedah untuk bersama.
“Apabila UMNO memutusakan untuk bergerak solo, kita tiada pilihan. Insya-Allah, mood yang ada sangat baik dan peluang kita lebih baik berbanding PRU-14 yang lalu,” katanya kepada pemberita di sini hari ini.
Terdahulu, Tuan Ibrahim yang juga Menteri Alam Sekitar dan Air mengadakan lawatan kerja di Projek Non-Revenue Water (NRW) Nasional Pendekatan 1 Kelantan di Loji Rawatan Air (LRA) Pasir Tumboh di sini. -K! ONLINE


13 majikan di Kelantan culas hal libatkan Perkeso
Oleh ROSLIZA MOHAMED

11 Februari 2022, 3:54 pm
KOTA BHARU – Sebanyak 13 majikan di Kelantan telah didakwa di mahkamah sepanjang tahun lalu sehingga semalam atas kesalahan hal-ehwal Pertubuhan Keselamatan Sosial (Perkeso) melibatkan syarikat dan pekerja.
Pengarah Perkeso Kelantan, Nora Yaacob berkata, majikan yang didakwa didapati tidak mencarum Perkeso untuk pekerja, gagal mendaftar perusahaan dan pekerja yang bekerja di syarikat mereka.
Menurutnya, denda yang dikenakan terhadap 13 majikan itu dianggarkan sebanyak RM17,600 sepanjang tempoh tersebut.
“Kita terpaksa mengambil tindakan tegas bagi memastikan majikan mematuhi peraturan melalui pemantauan atau mengadakan operasi secara berkala di semua sektor pekerjaan. Ia merupakan salah satu usaha untuk mengesan majikan culas.
“Selain itu, masih ramai majikan yang gagal mendaftarkan pekerja mereka di Perkeso dengan memberi pelbagai alasan seperti pekerja masih baharu, tidak tahu pekerja warga asing perlu didaftarkan, tidak arif berkaitan Perkeso dan menyangka perniagaan kecil tidak perlu mendaftar,” katanya kepada pemberita di sini hari ini. -K! ONLINE